Kremeľ oznámil, že zverejnenie telefonátov Trumpa s Putinom musí odsúhlasiť

Americký Kongres je odhodlaný získať prístup k telefonátom.

MOSKVA. Kremeľ v pondelok oznámil, že Washington bude potrebovať súhlas Ruska na zverejnenie prepisov telefonátov amerického prezidenta Donalda Trumpa a ruského lídra Vladimira Putina. Informácie priniesla tlačová agentúra Reuters. Americký Kongres je odhodlaný získať prístup k Trumpovým telefonátom s Putinom a ďalšími svetovými lídrami, vyhlásil v nedeľu predseda výboru Snemovne reprezentantov pre kontrolu tajných služieb Adam Schiff. Ako dôvod uviedol obavy, že ruský prezident Putin môže ohroziť národnú bezpečnosť USA. Po požiadaní reportérov o reakciu na tieto výroky hovorca Kremľa Dmitrij Peskov povedal, že Rusko bude pripravené diskutovať o tejto záležitosti s Washingtonom, ak vyšle Moskve signál, ale zverejnenie telefonátov nie je bežnou diplomatickou praxou. "Samozrejme, zverejnenie je do určitej miery možné iba po vzájomnej dohode oboch strán. Práve takáto je diplomatická prax," povedal Peskov. "Ak mám byť presnejší, diplomatická prax vo všeobecnosti nepočíta s ich zverejnením. Ak prídu nejaké signály od Američanov, potom o tom (s nimi) budeme diskutovať," dodal Peskov. Demokratmi vedená Snemovňa reprezentantov minulý týždeň spustila vyšetrovanie, ktoré môže viesť k impeachmentu Trumpa (ústavnej žalobe proti nemu). Zákonodarcovia to urobili po sťažnosti nemenovaného, utajeného informátora, ktorý tvrdí, že Trump žiadal v júlovom telefonáte Ukrajinu o zásah do amerických prezidentských volieb v roku 2020 tak, aby bol v jeho politický prospech a aby uškodil jeho demokratickému rivalovi, niekdajšiemu viceprezidentovi Joeovi Bidenovi. Biely dom zverejnil krátku správu, ktorá sumarizovala Trumpov telefonát z 25. júla s ukrajinským prezidentom Volodymyrom Zelenským, keďže obvinenia vyvolali búrku na domácej americkej politickej scéne, pripomenula agentúra Reuters.


Na západe Švajčiarska spadla lavína, zranenia utrpeli dvaja ľudia

K nešťastiu došlo neďaleko obce Finhaut.

BERN. Lavína, ktorá sa v nedeľu odtrhla na západe Švajčiarska, zasypala len dvoch a nie desiatich ľudí, ako uvádzali pôvodné správy. Obe zavalené osoby, ktoré utrpeli zranenia, vyslobodili spod snehu záchranári. Následne ich previezli do nemocnice, pričom momentálne sú mimo ohrozenia života, informovala agentúra DPA. K nešťastiu došlo podľa vyjadrenia polície neďaleko obce Finhaut v kantóne Valais pri francúzskych hraniciach. Lavína spadla v nadmorskej výške asi 2500 metrov. Na miesto bol následne vyslaný početný tím záchranárov, ktorým sa podarilo vyslobodiť dvoch zranených. Polícia doposiaľ ohľadom pádu lavíny nezverejnila ďalšie informácie a neuviedla ani to, prečo si pôvodne myslela, že pod ňou uviazlo až okolo desať ľudí. V kantóne Valais sa zrútilo už skôr v nedeľu viacero menších lavín. Niektoré padli samovoľne, iné zapríčinili lyžiari jazdiaci mimo zjazdoviek. Vo Valois momentálne platí tretí z piatich stupňov lavínového nebezpečenstva. Na lyžiarskom svahu na vrchu Stuhleck v rakúskej spolkovej krajine Štajersko našli v nedeľu v bezvedomí slovenského lyžiara. Pokusy o jeho oživenie boli neúspešné a 69-ročný muž na mieste zomrel, uviedla agentúra APA s odvolaním sa na políciu. Objavili sa špekulácie, že muž vypadol zo sedačkovej lanovky a utrpel smrteľné zranenia. Podľa polície bol však účastníkom zájazdu a pravdepodobne skolaboval počas lyžovania. Na svahu si ho všimli okolo poludnia ďalší lyžiari. Lekári, ktorí boli náhodou v blízkosti, sa Slováka snažili oživiť. Lekárka, ktorá prišla na miesto vrtuľníkom rakúskeho automotoklubu ÖAMTC, konštatovala už len jeho smrť. Na základe prvotnej obhliadky tela sa predpokladá, že Slovák zomrel na infarkt. Cudzie zavinenie alebo nehoda boli vylúčené.


Paška: Turecko organizuje inváziu do susedného štátu a NATO mlčí

BRATISLAVA. Turecko, ako člen NATO, organizuje inváziu do susedného štátu a NATO mlčí, uviedol v diskusnej relácii RTVS Sobotné dialógy poslanec Národnej rady Jaroslav Paška zo SNS. Podľa poslanca Petra Osuského (SaS) je NATO garantom mieru v Európe desaťročia. Turecko vstúpilo na územie suverénneho štátu, hovorí Paška na margo tureckej invázie do Sýrie a dodal, že tam riešia problém, ktorý nemajú riešiť. "Spôsob života Kurdov v Sýrii je záležitosťou medzi sýrskou vládou a Kurdmi," spresnil. Osuský Paškovi oponoval v tom, či je Sýria suverénny štát. "Turci vpadli do úplne rozvráteného štátu." Dodal, že keby Sýria suverénnou bola, tak sa voči vojenskej akcii Turecka bráni a nenechá si vytvoriť na svojom území 30-kilometrové pásmo. "Sýrsky štát je v kolapse," doplnil. "Ja sa pamätám, ako Turci zostrelili ruské lietadlo. Tiež to vyzeralo veľmi dramaticky a pekne sa to ticho urovnalo," uviedol Osuský ako odpoveď na otázku, či hrozí vojenský konflikt medzi USA a Tureckom. "Bolo by dobré, keby sa tí utečenci z Turecka vrátili do Sýrie," uviedol Paška a dodal, že dovtedy, kým budú v Turecku, ich bude môcť "Erdogan vydierať". V prípade eskalácie konfliktu sa obáva možnej imigračnej vlny do Európy. To sa podľa Osuského môže stať aj bez vojenského konfliktu. Turci vpadli do úplne rozvráteného štátu. Sýrsky štát je v kolapse. "Skutočnými obeťami, ktoré majú nárok na našu pomoc, sú ženy a deti," uviedol Osuský na margo prijímania migrantov. Dodal však, že Slovensko pre migrantov nie je cieľová krajina a v prípade prijatia migrantov, by odišli inam. Slovensko by si podľa neho mohlo "cynicky" dovoliť kvótu pre požadovaný počet migrantov splniť, pretože by aj tak krajinu opustili. "Ak si v Európskej únii, nemôžeš nikoho priviazať k plotu," uzavrel. V otázke brexitu podľa Pašku dávajú rokovania britského a írskeho premiéra nádej na dohodu. "Keď írsky premiér uznal, že je o čom rokovať, ktorý doposiaľ hovoril, že nie je o čom rokovať, tak to naznačuje, že sme na dobrej ceste," doplnil. K pripravenosti na možný tvrdý brexit uviedol Osuský, že nie sme a nemôžeme byť veľmi pripravení, ale rovnako na to podľa neho nie je pripravená ani Európska únia alebo Británia. To podľa neho znamená, že sa musí Spojené kráľovstvo s EÚ dohodnúť.


Hospodárska a sociálna rada v pondelok prerokuje návrh rozpočtu na rok 2020

Deficit verejných financií by mal dosiahnuť 0,68 HDP.

BRATISLAVA. Hospodársku a sociálnu radu čaká v pondelokrokovanie o zákone roka, teda o návrhu rozpočtu verejnej správy na budúci rok. Následne ho popoludní prerokuje aj vláda. Deficit verejných financií by mal dosiahnuť 0,68 percenta hrubého domáceho produktu (HDP). V budúcom roku by mal schodok klesnúť na úroveň 0,49 percenta HDP. Vyrovnané hospodárenie by malo byť od roku 2021. Hrubý dlh verejnej správy by mal klesať. V tomto roku by mal dosiahnuť 47,9 percenta HDP a dostane sa tak pod dolné sankčné pásmo. Návrh rozpočtu predpokladá, že hrubý dlh bude klesať o ďalších 3,1 percentuálneho bodu (p.b.) HDP. Na konci horizontu tak rozpočet verejnej správy očakáva hrubý dlh na úrovni 44,8 percenta HDP. Rezort financií vopred zaslal návrh rozpočtu zástupcom zamestnancov a zamestnávateľov. Ako prvá sa k návrhu rozpočtu vyjadrila Asociácia zamestnávateľských zväzov a združení, ktorá zverejnila hlavné parametre rozpočtu verejnej správy vo svojom stanovisku. Zároveň vyjadrila nesúhlas a odporúča rezortu financií rozpočet prepracovať. Ministerstvo financií viackrát uviedlo, že pri príprave rozpočtu prihliada na daňovú prognózu a makroprognózu. V tomto roku očakáva rezort horší výber daní a odvodov, v nasledujúcich rokoch by mal byť výpadok výrazne horší. Minister financií Ladislav Kamenický (Smer-SD) už v septembri avizoval, že prepad bude mať negatívny vplyv aj na pripravovaný rozpočet. Okrem toho slovenské hospodárstvo bojuje aj so spomalením. V druhom štvrťroku tohto roka slovenská ekonomika rástla dvojpercentným tempom. Kamenický preto naznačil, že Slovensko v tomto roku nedosiahne vyrovnané hospodárenie, ako pôvodne plánovalo, a skončí v mínuse, za čo si vyslúžil kritiku opozície. Už v septembri hovoril o tom, že došlo k navýšeniu výdavkov na zdravotníctvo, poľnohospodárstvo, rastu zdrojov pre Environmentálny fond, ale aj k rastu výdavkov na dávky v nezamestnanosti. Okrem toho s požiadavkami prišli aj koaličné strany, ktoré presadzujú viaceré opatrenia. Len schválené opatrenia parlamentom podľa Inštitútu finančnej politiky negatívne ovplyvnia príjmy v objeme 300 miliónov eur. Najväčšie negatívne vplyvy plynú zo zvýšenia nezdaniteľnej časti základu dane, zavedenia zníženej sadzby dane z pridanej hodnoty (DPH) na vybrané potraviny a 15-percentná sadzba dane z príjmu pre firmy s obratom do 100-tisíc eur. Vplyv však má aj napríklad zrušenie koncesionárskych poplatkov pre dôchodcov a ľudí poberajúcich dávky v hmotnej núdzi, či zavedenie športových poukazov. Vyriešená stále nie je otázka zvýšenia spotrebnej dane z tabaku, ktorá by do rozpočtu priniesla podľa ministerstva financií v budúcom roku 102 miliónov eur. Ministerstvo je povinné predložiť návrh rozpočtu tak, aby ho vláda mohla predložiť Národnej rade do 15. októbra bežného roka. Do tohto dátumu totiž štáty musia predložiť návrh štátneho rozpočtu na najbližší rok aj na posúdenie Európskej komisii. Tripartita prerokuje aj dva návrhy zákonov z dielne ministerstva dopravy, a to novelu zákona o územnom plánovaní a novelu stavebného zákona. Novelou stavebného zákona sa majú spresniť jednotlivé správne konania a procesné práva a povinnosti účastníkov výstavby a dotknutých osôb a obsah výstupných rozhodnutí stavebného úradu ako osobitnej úpravy správneho konania. Upúšťa sa napríklad od doterajších postupov a procesov posudzovania stavebných zámerov v dvojstupňových správnych konaniach. Novela zákona o územnom plánovaní má zase priniesť zmeny pre obce a odstrániť nedostatky, ktoré vyplynuli z aplikačnej praxe.


Vláda sa so samosprávami nedohodla, nezdaniteľná časť základu dane sa nezvýši

BRATISLAVA. Vláda sa zatiaľ so samosprávami nedohodla na možnom zvýšení nezdaniteľnej časti základu dane. Na to, aby mohli nastať nejaké zmeny v oblasti dane z príjmov fyzických osôb, potrebuje vládny kabinet Roberta Fica (Smer) konsenzus. Na dnešnej tlačovej konferencii to uviedol minister financií Peter Kažimír (Smer). Upozornil však na to, že táto daň nie je nedotknuteľná. Zvýšenie nezdaniteľnej časti základu dane by prispelo ku zvýšeniu čistého príjmu zamestnancov a živnostníkov, na druhej strane by však ukrojilo z príjmov samospráv. "Potrebujeme konsenzus so samosprávami, aby súhlasili so zvyšovaním nezdaniteľnej časti základu dane, pretože pre nich to znamená menšiu dynamiku rastu príjmov," skonštatoval Kažimír. Zhoda však zatiaľ chýba. "Je na starostoch, primátoroch a obecných zastupiteľoch, aby si vedeli obhájiť tieto príjmy, ktoré rastú väčšou dynamikou ako príjmy štátu, aby vedeli dokázať svojim občanom, že tieto peniaze majú význam a že ich používajú správnym spôsobom," myslí si Kažimír. Samosprávy sa však podľa jeho slov nemôžu spoliehať na to, že táto daň je nedotknuteľná. "Rozumieme tejto otázke, ale snažíme sa ju riešiť konsenzom, ale zatiaľ tu nie je," podotkol Kažimír. Premiér však považuje mestá a obce za dôležitých sociálnych partnerov. "My vo vláde oceňujeme, čo mestá a obce robia s finančnými prostriedkami, lebo rozvíjajú samosprávu. Dohoda zatiaľ neexistuje, my sa o ňu môžeme pokúšať ďalej, ale v tomto okamihu na toto zhoda nie je," dodal tiež Fico. Na nezvyšovanie nezdaniteľnej časti základu dane upozorňovali odborári, ale aj opozícia. Zvýšenie z aktuálnych 3803 eur na 4650 eur ročne taktiež navrhovala aj koaličná strana Most-Híd. "Dnes, keď minimálna mzda narástla a predstavuje 435 eur, tak zamestnanec zarábajúci minimálnu mzdu odvádza štátu na daniach 160 eur ročne. My dávame do diskusie návrh, aby sa nezdaniteľná časť zvýšila na úroveň 4650 eur. To by znamenalo nárast čistej mzdy o 160 eur ročne nielen pre tých, ktorí zarábajú minimálnu mzdu, ale aj pre takmer všetkých ostatných zamestnancov," priblížil ešte v máji tohto roka predseda strany Béla Bugár.


Devätnástu etapu vyhral Boasson Hagen, pelotón finišoval s veľkou stratou

Z triumfu sa radoval jazdec z úniku. Pelotón prišiel do cieľa s viac ako 12-minútovou stratou.

19. etapa (Embrun - Salon-en-Provence (222,5 km): Poradie po 19. etape: SALON-EN-PROVENCE, BRATISLAVA. Mal patriť medzi najväčšie talenty, aké v cyklistike boli. Nór Edvald Boasson Hagen mnohým pripomínal všestrannosťou slávneho Eddyho Merckxa. Vo svojej premiérovej sezóne medzi profesionálmi vybojoval pätnásť víťazstiev. Hagen vyhrával klasiky, šprinty, pridal aj triumfy na krátkych etapových pretekoch Okolo Británie. Odborníci v ňom videli vychádzajúcu hviezdu. „Je momentálne najlepším mladým jazdcom v cyklistike. Úchvatný,“ chválil ho aj sám Merckx ešte v roku 2010. Lenže ako meno nórskeho cyklistu rýchlo vyletelo nahor, tak rýchlo aj zhaslo. Hagen po roku 2010 upadol do priemeru. Toľko triumfov ako z prvých sezón už nedokázal zopakovať. Chýbala mu rýchlosť, v šprintoch strácal. Začalo sa mu viac dariť na etapových pretekoch a v posledných rokoch bol skôr domestikom. V piatok dosiahol jedno z najväčších víťazstiev svojej kariéry. Vyhral devätnástu etapu na Tour de France 2017. Celá piatková etapa patrila úniku. Veľká skupina si vytvorila desaťminútový náskok aj vďaka taktike tímu Sky. „Nechceme, aby sa dnešná etapa skončila šprintom. Bolo by to riskantné a chceme sa komplikáciám vyhnúť,“ hovoril pre francúzsku televíziu TV2 športový riaditeľ Sky Nicolas Portal. Sky kontrolovali pelotón, aby nešiel príliš rýchlo. Veľká skupina v úniku šancu zabojovať o etapu nepustila. V celkovom hodnotení preto neprišlo k žiadnym výrazným zmenám. Tie však ešte môžu nastať v sobotňajšej časovke. Jej trasa je rovinatá a mala by byť veľmi rýchla. „Rád by som vybojoval víťazstvo. Trasu časovky som si prešiel a pôjdem naplno. Ak nevyhrám etapu, nič sa nedeje. Prioritou je pre mňa získať žltý dres. Rozdiely sú však stále malé a čokoľvek sa ešte môže stať,“ vravel celkový líder pretekov Christopher Froome pre cyclingnews. Traja jazdci sme v rozpätí tridsiatich sekúnd, a to sú malé rozdiely. Nebezpečný môže byť v časovke najmä Uran. Tento rok nevyhral ani jednu z etáp a môže sa stať siedmym pretekárom, ktorý vyhrá Tour bez etapového triumfu. V časovke je proti svojim súperom favoritom. Hoci odmieta, že by mal už celkový triumf istý. „Traja jazdci sme v rozpätí tridsiatich sekúnd, a to sú malé rozdiely. Nebezpečný môže byť v časovke najmä Uran,“ dodal Froome. Kolumbijčan však len v prvej etape, ktorá bola tiež časovkou, stratil na Frooma takmer celú minútu. Ak by teraz na dlhšej trati naopak zmazal 29-sekundovú stratu, bol by to zázrak. V nedeľu uzavrie tento ročník šprintérska etapa s cieľom na Champs-Elysées.


Šéf NATO má obavy o Kanaďanov zadržiavaných v Číne

Jens Stoltenberg počas návštevy Rumunska informoval aj o prístupovej dohode s Macedónskom.

BRUSEL. Generálny tajomník Severoatlantickej aliancie Jens Stoltenberg vo štvrtok počas oficiálnej návštevy Bukurešti uviedol, že spojenci NATO v krátkom čase podpíšu prístupovú dohodu s Macedónskom. Zároveň vyzval Čínu, aby zaobchádzala "spravodlivo" s dvoma zadržanými kanadskými občanmi a zaručila im "náležitý súdny proces". Tlačová agentúra Agerpres informovala, že Stoltenberg mal oficiálne rokovanie s rumunským prezidentom Klausom Iohannisom, pričom obaja vyjadrili podporu pre konsolidáciu organizácie NATO a jej "odstrašovaciu a odraďovaciu" úlohu. Šéf Aliancie priznal, že "s obavami" sleduje situáciu dvoch Kanaďanov zadržaných v decembri v Číne. Zadržaní občania Kanady, identifikovaní ako bývalý diplomat Michael Kovrig a podnikový konzultant Michael Spavor, sú podľa Pekingu podozriví z "aktivít v rozpore s čínskym zákonom o národnej bezpečnosti". Kanada tvrdí, že ich zadržanie je odplata za zatknutie finančnej riaditeľky čínskej telekomunikačnej spoločnosti Huawei, ku ktorému došlo začiatkom decembra. Stoltenberg v tejto súvislosti vyzval Peking, aby sa zaoberal obavami Kanady, ktorá čínsku vládu žiada, aby bol pár okamžite prepustený. Generálny tajomník NATO v Bukurešti upozornil, že spojenci 29-členného obranného zoskupenia v krátkom čase podpíšu prístupovú dohodu pre Macedónsko. Má sa tak stať po tom, ako sa táto západobalkánska krajina dohodla na zmene svojho názvu so susedným Gréckom. Obe strany sa dohodli na názve Republika Severné Macedónsko. "Čoskoro podpíšeme prístupový protokol, potom sa Skopje ako hosť zúčastní na dvoch zasadnutiach. Keď všetci 29-ti spojenci ratifikujú prístupový protokol, privítame Macedónsko ako 30. člena NATO," uviedol Stoltenberg na spoločnej tlačovej konferencii s Iohannisom. A dodal, že vstup tejto krajiny do NATO posilní mier a stabilitu v regióne na západnom Balkáne a v Európe.


Muž v centre Brna strieľal z okna vzduchovkou, zasiahol troch ľudí

BRNO. Z okna domu v centre Brna zasiahol strelec zo vzduchovky jedného muža a dve ženy. Nikto z postrelených neutrpel vážnejšie zranenia. Strážnici na základe výpovedí odhadli byt, z ktorého niekto diabolky vypálil. Prípadom sa už zaoberajú štátni policajti, informuje v utorok český portál iDNES.cz. Na policajnú hliadku sa v pondelok obrátil 78-ročný muž na Křídlovickej ulici v centre Brna. Keď odpočíval na betónovej zábrane pri okraji chodníka, dostal vraj zásah do chrbta. "Strážnici mu ošetrili drobnú krvavú ranu a hneď sa vydali k domu, odkiaľ muž začul výstrel," povedal hovorca brnianskej mestskej polície Jakub Ghanem. Pri dome mestskí policajti zbadali 46-ročnú ženu, ktorá vystupovala z auta, držala sa za zadok a pokrikovala smerom k jednému z okien. "Hliadke podala zo zeme diabolku, ktorou ju niekto podľa jej slov zasiahol, keď stála chrbtom k domu. Žiadne zranenia ale, našťastie, neutrpela," opísal situáciu Ghanem. Keď mestskí policajti hľadali byt, z ktorého strely vychádzali, oslovila ich ešte 55-ročná žena, ktorú údajne diabolka trafila už minulý týždeň. Prípad následne odovzdali štátnej polícii pre podozrenie z trestného činu. "Prípad riešime ako výtržníctvo neznámeho páchateľa," uviedol policajný hovorca David Chaloupka.


Vlaková doprava medzi Bratislavou a Komárnom je po nehode úplne obnovená

Išlo už o ôsmu podobnú nehodu na trati Bratislava-Komárno za posledné obdobie.

VEĽKÁ PAKA. Vlaková doprava medzi Bratislavou a Komárnom je po nehode obnovená v plnom rozsahu. Na železničnom priecestí vo Veľkej Pake (okres Dunajská Streda) sa vo štvrtok (3.5.) predpoludním zrazil vlak s automobilom. Vlak netlačil auto pred sebou, iba ho odstrčil. Nikto nebol vážne zranený. "Vplyvom nehody a ďalších rozsiahlych výluk, ktoré prebiehali v inom úseku trate, došlo k výraznému skomplikovaniu prevádzky, ktorá mala značný dopad na cestujúcich a pravidelnosť dopravy," informoval Martin Žarnovický zo spoločnosti RegioJet. Dispečeri sa podľa jeho slov snažili okamžite zabezpečiť náhradnú autobusovú dopravu, niektoré vlaky však boli nútení z prevádzkových dôvodov odrieknuť. "Ako náhradu za ne sme sa snažili kapacitne posilniť zostávajúce vlaky. Súčasne sme nechali zastavovať niektoré zrýchlené spoje regional expres vo všetkých staniciach, aby vzali cestujúcich, ktorí by museli čakať až na zmeškané osobné vlaky," doplnil. Ako poznamenal, išlo už o ôsmu podobnú nehodu na trati Bratislava-Komárno za posledné obdobie. "Tri z nich boli natoľko vážne, že sme pri nich na niekoľko mesiacov museli odstaviť poškodené súpravy, pričom jednu sme museli úplne vyradiť." Pri nehode vo Veľkej Pake sa taktiež poškodila jedna z vlakových súprav, po oprave ju už vrátili do prevádzky. RegioJet vyčísľuje škodu na súprave, ktorá sa môže vyšplhať do niekoľkých tisícok eur. Apeluje na šoférov áut, aby rešpektovali dopravné predpisy a zvukové či svetelné výstražné znamenia na železničných priecestiach. Trať Bratislava-Komárno je najvyťaženejšou jednokoľajnou železničnou traťou na Slovensku. V čase špičky po nej prejde až šesť osobných vlakov za hodinu, okrem toho je na nej prevádzkovaná aj nákladná doprava. Každá nehoda výrazne naruší prevádzku a má vysoké dopady na cestujúcich. RegioJet v tomto smere víta iniciatívu ministerstva dopravy túto trať ďalej modernizovať a zvyšovať jej bezpečnosť.


Satanské názory a ženy ako inkubátor. V Poľsku bol ďalší Čierny piatok

Poľské ženy protestovali proti ďalšiemu návrhu obmedziť interrupcie.

VARŠAVA, BRATISLAVA. Ženy v mnohých poľských firmách mohli v piatok odísť z práce o trochu skôr. Viacerí zamestnávatelia boli ochotní pustiť ich na protest nazvaný Čierny piatok. Poľky sa po dvoch rokoch opäť postavili proti snahám vlády zmeniť zákony o potratoch. Poľsko pritom už teraz patrí medzi krajiny s najprísnejšími pravidlami. Na najväčšej protestnej akcii vo Varšave sa zúčastnilo podľa odhadov radnice asi 55-tisíc ľudí. Agatha Iwaneková stála v uliciach Varšavy v čiernom oblečení aj v októbri 2016. Vládna strana Právo a spravodlivosť (PiS) vtedy chcela obmedziť možnosť interrupcií na jediný prípad – ak je život ženy v ohrození, prípadne je plod už mŕtvy. Vláda vtedy asi státisícovému protestu ustúpila a novelu zákonov odložila. Teraz sa chce k nemu vrátiť. Ženy nie sú inkubátory a máme právo rozhodnúť sa, či sme pripravené porodiť dieťa s postihnutím, alebo nie. „Celkovo som šokovaná tým, čo poľská vláda robí. Najlepšie je, že sa k tomu najviac vyjadrujú muži – poslanci,“ hovorí Iwaneková pre SME. Aj ona v piatok prišla pred budovu poľského Sejmu, aby proti novele zákona protestovala. Iniciatíva Stop potratom chce tentoraz zakázať interrupcie v prípade, ak je plod poškodený. Aktivistka Kaja Godeková, ktorá zákon pretlačila do parlamentu, chce zakázať aj takzvaný prenatálny skríning, teda vyšetrenie plodu ešte v tele matky. Ak je plod poškodený a dieťa môže byť napríklad postihnuté, mnohí rodičia si podľa nej radšej volia potrat. „Namiesto liečby a prípravy rodičov a doktorov na pôrod a pomoc dieťaťu, sa jednoduchšie vyberá vyhubenie plodu,“ tvrdí Godeková pre CNN. Ženy, ktoré protestujú v uliciach však so zákonom nesúhlasia. Približne 80-tisíc Poliek ročne chodí na potraty za hranice, mnohé z nich aj na slovenské klinky. „Ženy nie sú inkubátory a máme právo rozhodnúť sa, či sme pripravené porodiť dieťa s postihnutím alebo nie,“ hovorí pre SME Marta Marchlevská z Varšavy. „Sme v 21. storočí, technika aj medicína pokročili, aby ste dokázali odhaliť rôzne poškodenia plodu. A naša vláda sa rozhodla, že nám znemožní prístup k týmto výsledkom,“ dodáva. Viaceré účastníčky Čierneho piatka vinia vládu z priveľkej naviazanosti na katolícku cirkev. Konzervatívna strana sa blízkymi vzťahmi s cirkvou netají. „PiS verí, že viera by mala byť nadradená nad právom, a preto by mali byť potraty zakázané,“ myslí si Iwaneková. Novelu chcú pretlačiť tiež preto, že väčšina jej voličov sú katolíci, myslí si. Na protesty pred Sejmom reagovali aj samotní politici. Poslankyňa PiS Bernadeta Krynická ich napríklad podľa webu natemat.pl ostro kritizovala. „Ak žena či budúca matka bojuje za právo na zabíjanie detí, je to pre mňa nepochopiteľné. Až satanské,“ dodáva.


KDH sa pre výsledky eurovolieb obrátilo na Ústavný súd

Hnutie má na jeden mandát čakať, kým nastane brexit.

BRATISLAVA. Kresťanskodemokratické hnutie (KDH) podalo Návrh na začatie konania o ústavnosti a zákonnosti volieb do Európskeho parlamentu. Uviedol to pre agentúru SITA hovorca KDH Stano Župa s tým, že kresťanskí demokrati veria v spravodlivosť. KDH nesúhlasí s rozhodnutím štátnej volebnej komisie, podľa ktorého "brexitový mandát" pripadol kandidátke za KDH Miriam Lexmann. "Právnici odhadujú, že by sa mal návrh aj napriek poddimenzovanému ústavnému súdu riešiť pomerne rýchlo, pretože sú tam zákonné lehoty," priblížil hovorca. KDH získalo v eurovoľbách viac hlasov ako strana Sloboda a Solidarita (SaS), ktorá obsadí v Európskom parlamente od začiatku dva mandáty, kým KDH iba jeden a druhý až po odchode Veľkej Británie z Európskej únie.Pre blížiaci sa brexit parlament v zrýchlenom konaní novelizoval volebný zákon, ktorý určuje prepočet hlasov získaných v eurovoľbách. Ministerka vnútra Denisa Saková (Smer) odmietla, že by situáciu spôsobil jej rezort. "Ak má niekto pochybnosti, že sa ten vzorec použil nesprávne, alebo že sa použil s nejakými chybami, alebo celý ten výpočet je chybný a nejak inak dedukuje, aký mal byť výsledok, tak sa treba skutočne obrátiť na štátnu volebnú komisiu," povedala Saková. Miriam Lexmann na brexit nečaká. "Nemôžem povedať, že čakám netrpezlivo na brexit. Vidím vyšší záujem v tom, aby sa brexit nestal,“ povedala Lexmann. „Pokiaľ zvážime nejaké právne kroky, tak to nebude súvisieť s brexitom, ale s tým, že KDH sa snaží vnášať slušnosť a spravodlivosť do politiky,“ povedala možná budúca poslankyňa EP. Výsledok volieb sa podľa nej nedá považovať za spravodlivý.Novelu, ktorá 14. mandát upravuje, prijala Národná rada SR začiatkom roka. Doteraz malo Slovensko 13 poslancov Európskeho parlamentu, po odchode Veľkej Británie by sme mali mať 14 mandátov. Až po prepočítaní výsledkov eurovolieb a po rozdelení všetkých mandátov sa určuje, ktorý zo 14 poslancov je náhradníkom v prípade brexitu. Podľa novely zákona, ktorú predložila Saková, je to „zvolený kandidát tej politickej strany alebo koalície, ktorá vykázala najmenší zostatok delenia“. Podľa platného zákona rozdelenie mandátov na základe získaných hlasov sa uskutočňuje v dvoch kolách. Strana SaS získala po prepočte 1,99 mandátu. Do druhého mandátu jej chýbalo 0,01 mandátu. Preto jej pridelili ešte jeden. KDH získalo 2,06 mandátu, v prvom kole teda dostalo dva mandáty. Podľa zákona 14. mandát dostane strana, ktorá mala tzv. najmenší zvyšok a ten malo KDH. Mohla to byť však ktorákoľvek strana, aj víťazná koalícia Progresívne Slovensko a Spolu.Podľa pôvodného plánu malo byť v čase eurovolieb Spojené kráľovstvo už mimo EÚ, zatiaľ sa tak nestalo. Preto sa aj na ostrovoch konali eurovoľby. Náš 14. europoslanec sa teda mandátu môže ujať až po brexite. Pre náročnú vnútropolitickú situáciu v Spojenom kráľovstve je neisté, či sa to stane a kedy. Strana Sloboda a Solidarita (SaS) nepovažuje za spravodlivý zákon, podľa ktorého pripadol brexitový mandát KDH. Zároveň však za spravodlivé nepovažuje ani argumenty KDH. Uviedol to pre agentúru SITA hovorca SaS Róbert Buček. Ako priblížil, podľa argumentov KDH by do odchodu Veľkej Británie z Európskej únie mala mať strana SaS taký istý počet mandátov v Európskom parlamente ako hnutie OĽaNO. To získalo o vyše 43 000 hlasov menej, čo je viac ako 4,3 percentuálneho bodu menej ako SaS. "Podľa nášho názoru Štátna volebná komisia si tento zákon, o rozporuplnosti ktorého nepochybujeme, vyložila správne. Vyskytli sa aj názory, že by sa napríklad mala SaS vzdať mandátu v prospech KDH, čo však nie je možné," dodal Buček.


Kiska navrhol Ficovi a Dankovi, aby ukončili krízu. Bugár sa pre ňu predčasne vracia z dovolenky

Minúta po minúte

Zhrnutie dňa

Korupčná schéma

Kto je Špirko

Reakcie

Úplný rozklad

Smeru ide o všetko

Blanár ako primár Sova

Kiska a deklarácia

Predseda Mosta-Hídu Béla Bugár priletí domov v piatok a v sobotu začne viesť rokovania. Most žiada odchod ministra vnútra Roberta Kaliňáka.

BRATISLAVA. Pred víkendovými koaličnými rokovaniami sa prezident Andrej Kiska snaží o upokojenie napätej atmosféry a ukončenie politickej krízy. Premiérovi Robertovi Ficovi zo Smeru, ktorý sa do neho v posledných dňoch navážal a vyťahoval konšpiračné teórie, a predsedovi parlamentu Andrejovi Dankovi z SNS ponúkol spoločnú deklaráciu. "Ak sa máme pohnúť ďalej, som pripravený prijať spoločný záväzok troch najvyšších ústavných činiteľov, že podnikneme nevyhnutné kroky, aby sme upokojili napätú atmosféru a ukončili politickú krízu," povedal Kiska. Stále však jasne nepovedal, či v piatok príde na spoločné stretnutie na Bratislavskom hrade. Danko, ktorý spoločné stretnutie inicioval, však potvrdil, že sa s Ficom a Kiskom stretnú. Kým Danko deklaráciu víta, Fico ju verejne nekomentoval. K riešeniu vládnej krízy sa v sobotu pridá aj predseda Mosta-Hídu Béla Bugár, ktorý bol celý týždeň na zahraničnej dovolenke. Bugár sa z dovolenky vráti predčasne už v piatok, povedal podpredseda parlamentu Andrej Hrnčiar z klubu Mosta. Od soboty začne podľa hovorkyne Mosta Kláry Debnárovej viesť rokovania. Zásadnou požiadavkou Mosta je odstúpenie ministra vnútra Roberta Kaliňáka zo Smeru, ktoré Smer stále naťahuje. Namiesto toho jeho predstavitelia vyťahujú konšpiračné teórie, obviňujú opozíciu a prezidenta z prevratu a spochybňujú občianske protesty, ktoré pokračujú v piatok na slovenských námestiach. Ľudia na nich žiadajú zostavenie novej dôveryhodnej vlády bez ľudí, ktorí sú podozriví z korupcie a prepojenia na organizovaný zločin. Predstavitelia Smeru na štvrtkovej tlačovke nedokázali dôveryhodne vysvetliť, ako je možné, že v blízkosti premiéra bola asistentka Mária Trošková, ktorá v minulosti podnikala s Antoninom Vadalom podozrivým z prepojenia na taliansku mafiu. Trošková nemala ani bezpečnostnú previerku. "Z funkcie jej nevyplývala povinnosť mať previerku. Aký majú vzťah, neviem, videl som ju na Úrade vlády na návštevách," povedal šéf poslaneckého klubu Martin Glváč. Ak sa máme pohnúť ďalej, som pripravený prijať spoločný záväzok troch najvyšších ústavných činiteľov, že podnikneme nevyhnutné kroky, aby sme upokojili napätú atmosféru a ukončili politickú krízu. Bývalý diplomat na nemeckej ambasáde Ondrej Gažovič zverejnil na webe Denníka N, že Trošková sa v minulosti po boku Fica zúčastnila aj na rokovaní s nemeckou kancelárkou Angelou Merkelovou. Nemecká strana mala podľa neho s jej prítomnosťou problém, no Úrad vlády trval na tom, aby tam bola. Krátko po konci tlačovky sa Glváč vrátil medzi novinárov, aby im prečítal esemesku, kde slovenský veľvyslanec v Nemecku Peter Lizák napísal, že nemecká strana nemala oficiálne výhrady k účasti Troškovej. Glváč sa nevyjadril ani k informáciám o demisii Kaliňáka, ktorú má podľa agentúry SITA podať v pondelok, ani k tomu, kto by ho mal nahradiť. Spomína sa štátna tajomníčka na ministerstve vnútra Denisa Saková, ktorá v posledných parlamentných voľbách kandidovala za Smer. Glváč vraj neplánuje byť ministrom vnútra a do konca volebného obdobia zostane v parlamente. Kiska sa vo štvrtok stretol aj so zástupcami Európskeho parlamentu, ktorí pricestovali na Slovensko pre vyšetrenie vraždy novinára Jána Kuciaka a jeho snúbenice Martiny Kušnírovej aj pre zneužívanie eurofondov. Prijali ich aj Fico a Kaliňák. "Verím, že na všetkých schôdzkach sa stretnú s maximálnou otvorenosťou zo slovenskej strany a ochotou odpovedať na všetky otázky," povedal Kiska po stretnutí. Vyšetrenie vraždy je podľa neho v záujme Slovenska a je dôležité nielen pre pozostalých, ale aj pre celú krajinu a Európsku úniu, kde vraždy novinárov nemajú miesto.


KOMERČNÝ OBSAHOsem destinácií na last minute dovolenku v septembri

Tipy na krajiny, kam ísť v septembri a užiť si výbornú dovolenku.

September je pre mnohých hlavným dovolenkovým mesiacom. Pri vynikajúcom počasí sa možno vyhnúť davom turistov, ktoré končia práve začiatkom septembra a nástupom detí do školy. V tomto období tiež nájdete dostatok last minute ponúk na dovolenky. Ak hľadáte inšpirácie, kam ísť v septembri na vynikajúcu dovolenku, pozrite si naše tipy na destinácie. Veľa dovolenkových zážitkov ponúka Turecko a jeho špičkové hotelové rezorty. All inclusive pobyty sú obľúbené u dovolenkárov, ktorí hľadajú dokonalý relax a oddych v pohodlí luxusného hotela. Vyhľadávaná je Turecká riviéra, hlavne známe letoviská ako Antalya, Alanya alebo Side.Priemerná teplota v septembri je 25°C a more má príjemných 27°C. Výhodné last minute ponuky do Turecka nájdete na dovolenka.sme.sk Grécko je v septembri stále príjemnou destináciou a variabilita jeho ostrovov osloví nejedného turistu. Tradičnú grécku romantiku ponúka napríklad Santorini, ale svoje čaro majú aj menej známe ostrovy. Za vyskúšanie stojí napríklad ostrov Paros. V septembri vládnu teploty okolo 20 - 25°C. Populárny ostrov Korfu má priemernú septembrovú teplotu 23°C a teplotu mora 25°C. Výhodné last minute ponuky do Grécka nájdete na dovolenka.sme.sk  Egypt je teplou destináciou s veľmi príjemným teplým morom. Vynikajúcu dovolenku pri mori ponúka napríklad letovisko Hurghada s pestrou ponukou zábavy a atrakcií. Moslimský Nový Rok sa bude oslavovať v noci z 21. septermbra na 22. septembra. Septembrové teploty sa pohybujú okolo 28°C a teplota mora dosahuje priemerne 27°C. Nie je však výnimkou, keď ešte vystúpi aj nad 30°C. Výhodné last minute ponuky do Egypta nájdete na dovolenka.sme.sk  Temperamentné Španielsko je jednou z najstarších dovolenkových destinácii v Európe. Južné pláže obmývané Stredozemným morom sú aj v septembri hotovým rajom. K tomu vás očarí aj jedinečné vnútrozemie a hlavne španielska kultúra, ktorej pár sa na svete hľadá naozaj ťažko. V obľúbenej destinácii Costa Brava je more stále teplé 24°C. Priemerná teplota v septembri je 27°C. Výhodné last minute ponuky do Španielska nájdete na dovolenka.sme.sk Africká exotika na dosah ruky, navyše s pohodlím európskych štandardov. Aj tak možno charakterizovať Kapverdy. Asi desať obývaných ostrovov ponúka celkom slušnú rôznorodosť. Severné ostrovy sú hornatejšie a veternejšie. Obľubujú ich hlavne turisti a milovníci vodných športov ako windsurfing či kitesurfing. Naopak, južné ostrovy sú záveterné a plné piesočných dún. Najvyhľadávanejšími ostrovmi sú Boa Vista a Sal s priestrannými plážami alebo ostrov Fogo s neprekonateľnými podmienkami na potápanie a šnorchlovanie. Priemerná teplota v septembri, najteplejšom mesiaci roka, je 27°C a more je tiež najteplejšie a dosahuje 25 - 27 °C. Výhodné last minute ponuky na Kapverdy nájdete na dovolenka.sme.sk  Ak chcete počas dovolenky zažiť viac ako len plážové leňošenie, Mexiko môže byť pre vás ideálnou voľbou. Septembrové počasie je ideálne na cestovanie a spoznávanie mexických miest. Metropola Mexico City je očarujúcim a pulzujúcim mestom s množstvom námestí, historických budov, pamiatok a hlavne typického ruchu veľkomesta. Ak sa vám predsa len zažiada trochu mora, dokončite svoju dovolenku na pobreží v Acapulcu. Tu je priemerná teplota v septembri 28 °C a Tichý oceán má na pobreží skvelých 30 °C. Výhodné last minute ponuky do Mexika nájdete na dovolenka.sme.sk  Ak hľadáte na september ľahko dostupnú destináciu, Chorvátsko ponúka ideálne možnosti. Počasie je stále vynikajúce a v mori sa možno okúpať už za približne 7 hodinovú cestu autom. Blízka Istria sa stáva naozaj ľahko dostupnou destináciou, odpadávajú kolóny na diaľniciach a dlhé čakanie na hraniciach. Najteplejšími miestami Istrie sú Rovinj a Pula. Priemerná teplota v septembri je 15 - 23 °C a more má v priemere 22 °C. Blízky je aj ostrov Krk, kam sa dostanete po moste a nemusíte ísť trajektom. Výhodné last minute ponuky do Chorvátska nájdete na dovolenka.sme.sk  Hoci Kanárske ostrovy patria k Španielsku, pre mnohých sú skôr exotickou ako európskou destináciou. Pre svoje slnečné a teplé počasie sú obľúbenou destináciou mnohých európanov, ktorí hľadajú relatívne blízku destináciu a veľmi dobré turistické zázemie. Turizmus je na Kanárskych ostrovoch naozaj na vysokej úrovni. Ostrovy ako Tenerife či Gran Canaria sú plné príležitostí na výlety, turistiku či návštevu zábavných parkov. Priemerná teplota v septembri je 24°C a more má 23°C. Výhodné last minute ponuky na Kanárske ostrovy nájdete na dovolenka.sme.sk


Od Záhoria po Zemplín. Dobrovoľníci skrášľovali Slovensko (minúta po minúte)

Minúta po minúte

Fotografie z Bratislavy

Fotografie z regiónov

Pošlite nám fotografie z vašich aktivít na adresu nasemesto@sme.sk. Uveďte, v akom meste a areáli pomáhate skrášliť Slovensko. 17:00 Minútu po minúte sme ukončili. Ďakujeme za vašu pozornosť a dobrovoľníkom prajeme veľa energie do ďalšieho dňa. V sobotu akcia Naše mesto pokračuje. 16:45 V obci Batizovce dnes ľudia v rámci akcie Naše mesto pomáhali základnej škole pri vytváraní učebne pod holým nebom. Upravovali tiež priestor, v ktorom bude paletové sedačky. 16:23 Vo Zvolene dobrovoľníci upravovali okolie jazierka na Laniciach. Kosili invázne byliny a vyčistili areál od drobného odpadu. 16:20 Dobrovoľníci na Základnej škole Lachova v Petržalke naplnili dva veľkokapacitné kontajnery, namaľovali 100 metrov plotu, opravili a natreli pätnásť stolov, upratali školský dvor a zveľadili kvetové záhony. 16:17 V Žarnovici dobrovoľníci pomáhali pri záchrane hradu Revište. Zbierali kamene na murovanie a znižovali sutinové kužele. 15:59 V Poprade bolo veselo. Dobrovoľníci si spolu so seniormi zaspievali pri vyrábaní voňavých mydiel. Loading
 ... 15:41 Ihrisko materskej školy na Karadžičovej ulici v Bratislave dostalo nový plot. 15:15 Dobrovoľníci v Domove sociálnych služieb v Báhoni spoločne so zamestnancami a klientmi zariadenia vybrali dlažbu, vyrovnali podlahu a opäť položili dlažbu v altánku. Prebrúsili, očistili a nanovo natreli jeho drevenú konštrukciu a tiež upravili bylinkovú záhradku. 15:01 Zanedbaný vnútroblok Krížna-Záhradnícka v Bratislave sa zmenil na nepoznanie. Zmizli smeti aj burina.Chodník na fotografii nebolo pred zásahom dobrovoľníkov takmer vôbec vidieť. Zarástol trávou. 14:43 Dvadsaťpäť ľudí v Prievidzi búra steny, zametá a pripravuje priestory budúceho kultúrno-kreatívneho centra Galéria Jabloň, ktoré vznikne v priestoroch bývalého baníckeho učilišťa. Doviezli sa sem na zdieľaných bicykloch Zelený bicykel, ktorými išli cez celé mesto. “Vďaka Nášmu mestu budeme otvárať skôr. To, čo jeden človek spraví za deň, dnes dobrovoľníci urobili za jednu hodinu a pokračuju ďalej. Mám z toho veľkú radosť,” povedal aktivista a riaditeľ kultúrno-kreatívneho centra Galéria Jabloň Michal Dobiaš. 14:29 Zábradlie popri cyklotrase na Antolskej ulici v bratislavskej Petržalke dostalo nový náter. 14:15 Autistické centrum Andreas v bratislavskom Starom meste má nanovo vymaľovaný interiér. V okolí centra zasa dobrovoľníci vyzbierali suché konáre, pohrabali lístie a ponatierali záhradný nábytok i preliezačky. 14:09 Trenčiansky útulok pre psy tiež navštívili dobrovoľníci. Zveľadili okolie aj interiér útulku a so zvieratami sa stihli i zahrať. „Čakali sme menej ľudí, prišli z rôznych firiem, z bankového sektoru, ľudia, ktorí to majú možno ako psychohygienu. Nám to veľmi pomôže, pretože s dobrovoľnou pomocou je to u nás veľmi ťažké. Málokto, ak má voľno, tak ho chce obetovať a pomáhať,“ hovorí šéfka útulku Petra Ožvaldová. 13:25 Dobrovoľníci v Nitre natierajú detské ihriská a plot škôlky na ulici Novomeského. V mestskom parku na Sihoti opravujú detské ihrisko a čistia jeho okolie. 13:21 V Galante dobrovoľníci skrášľujú areál základnej školy na sídlisku SNP. Natierajú lavičky, preliezačky, zábradlie a plot. Ďalší strihajú okrasné kríky. 13:03 Seniorov z ružinovského domova dôchodcov vzali dobrovoľníci na kávu a zmrzlinu. 12:55 Parčík na Karlove v Banskej Bystrici je vďaka dobrovoľníkom pokosený, pohrabaný, bez odpadkov a zdobia ho namaľované lavičky. 12:35 Materská škola Pramienok v Petržalke už má novú bylinkovú záhradu. 12:29 Deti na základnej škole v bratislavských Rusovciach dostali od firemných dobrovoľníkov školenie o bezpečnom správaní sa v online svete. 12:20 Na Novej synagóge v Žiline dobrovoľníci umyli okná. 12:17 Vinohrady na Pionierskej v bratislavskom Novom meste ožili. Dobrovoľníci natiahli drôty, okopali vinič, pokosili a opravili záhradný nábytok. 12:14 Do akcie Naše mesto sa zapojila aj Sereď. Dobrovoľníci tu vysádzajú a upravujú kvetinový záhon, v škôlke maľujú detské motívy na asfalt a upravujú zábradlia. 12:11 V Devíne pod hradom upratujú dobrovoľníci ihrisko. Loading
 ... 12:00 Základná škola s materskou školou na Komenského ulici v Poprade bude mať novú dažďovú záhradu. 11:57 V Banskej Bystrici dobrovoľníci upratujú aj parčík na Karlove. Hrabú pokosenú trávu a zbierajú smeti. 11:52 Dom Seniorov v Tatranskej Štrbe budú odo dnes zdobiť nové muškáty. Do vysádzania sa zapájali nielen dobrovoľníci, ale aj samotní seniori. 11:50 Dobrovoľníci pomáhajú maľovať hangár a upravovať okolie Klubu rýchlostnej kanoistiky na Botanickej ulici v Bratislave. 11:48 Dobrovoľníci vo Svätom Jure čistia Svätojurský náučný chodník a skanzen. 11:30 Z námestia SNP v bratislavskom Starom meste miznú nepodarené grafity a posprejované nápisy. 11:27 Dobrovoľníci v Centre sociálnych služieb Straník v Tepličke nad Váhom pri Žiline natierajú altánok a vysádzajú okrasné kvetiny. 11:05 Prví bežci v Nitre už dobehli aj s vyzbieranymi odpadkami, ktoré teraz separujú. Medzi najzaujímavejšie úlovky zatiaľ patrí vianočný stromček. Nitrianska Borinka bude vďaka dobrovoľníkom vyčistená do posledného plastu. 11:02 Dobrovoľníci v Žiline zveľaďujú areál Hričovského hradu. 10:49 Dobrovoľníci na ZŠ Lachova v bratislavskej Petržalke vypratávajú sklad starého nábytku, maľujú ploty a opravujú starý nábytok. 10:44 V Trenčíne ľudia zbierajú odpadky popri ceste a v lesíku na Východnej ulici. 10:38 Dobrovoľníčky a dobrovoľníci zveľaďujú okolie Staromestskej knižnice na Blumentálskej ulici v Bratislave. 10:36 Dobrovoľníci v Hurbanove po úvodnej inštruktáži začínajú s obnovou detského ihriska. 10:30 V Topoľčanoch dobrovoľníci natierajú výlepové plochy. 10:25 Aj v obci Podhradík pod malým hradom Šebeš v prešovskom okrese pracujú dobrovoľníci. Vynášajú kameň na obnovu hradby, prvé dve tony sú už na hrade. 10:15 Dobrovoľníci v materskej škole na Budovateľskej ulici v Prešove sadia popínavé rastliny a stavajú hmyzí hotel. 10:07  V Materskom centre Pastierik na Furci v Košiciach dobrovoľníci umývajú hračky. 10:05 Skupina dobrovoľníčok maľuje stenu terasy Detského fondu Slovenskej republiky v bratislavskej Vrakuni. 09:47 Základná škola s materskou školou na Vývojovej ulici v bratislavských Rusovciach sa vďaka dobrovoľníkom dočká nového jazierka. 09:42 V bratislavskom Starom meste dobrovoľníci zveľaďujú Základnú školu s materskou školou pre deti so sluchovým postihnutím. 09:39 Aj dobrovoľníci v Nitre sú pripravení na plogging. Podobne ako Trnavčania, aj ľudia v Nitre budú zbierať odpadky pri behu na čas. Po skončení behu spoločne vyzbierané odpadky vytriedia. 09:28 Skupina dobrovoľníkov začína čistiť lesík na Strojárskej ulici v Petržalke. 09:26 V Poprade, Prešove i Spišskej Novej Vsi a okolí sa do akcie zapojilo 283 ľudí, ktorí okrem tradičného zveľaďovania škôlok a ďalších areálov budú pomáhať aj na okolitých hradoch a robiť spoločnosť seniorom. 09:15 V košickom areáli ZáZeMia šikovných rúk dobrovoľníci sadia stromčeky, kríky, opravujú preliezačky aj vŕbové iglu. Upravia tiež záhony a budú sadiť bylinky. 09:00 V Trnave dobrovoľníci prídu rozveseliť deti hospitalizované vo fakultnej nemocnici. Budú sa s nimi hrať a čítať im knižky. Naše Mesto je podujatie firemného dobrovoľníctva. V tomto roku opäť láme rekordy. Do podujatia sa zapojí celkovo viac ako 10 158 dobrovoľníkov. Pri viac ako 500 aktivitách budú pomáhať neziskovým organizáciám, nízkoprahovým centrám, domovom sociálnych služieb, ale aj školám či škôlkam zlepšiť prostredie, v ktorom pôsobia. Dobrovoľníkov z firiem stretnete v mestách a obciach po celom Slovensku od Záhoria po Zemplín a od Turca až po Dunaj.


Matka z Ekvádoru dostala dcéru do starostlivosti, tvrdí jej právnička

Otec podľa právničky nerešpektuje rozhodnutie súdu a matke kontakt s dcérou odopiera.

BRATISLAVA. Maloletá Izabela z Ekvádoru, ktorú jej slovenský otec údajne neoprávnene zadržiava na Slovensku, bola zverená do starostlivosti matky písomnou dohodou rodičov. Právna zástupkyňa matky maloletej Daniela Ježová tak reagovala na tvrdenia právnika Izabelinho otca Andreja Garu, že neexistuje vykonateľné rozhodnutie, na základe ktorého by malo byť dievča navrátené do Ekvádoru. "Slovenský súd ani v rozvodovom konaní nemá právomoc rozhodovať o zverení maloletej hociktorému rodičovi, toto môže výlučne súd Ekvádoru," uvádza Ježová s tým, že dohoda rodičov má účinky súdneho rozhodnutia. Konštatuje tiež, že všetky doposiaľ vydané rozhodnutia hovoria, že maloletá nemá navštevovať základnú školu v Jakubove. Napriek tomu ju stále navštevuje a jej otec je v jej triede zamestnaný. Ježová pripomína aj rozhodnutie slovenského súdu, ktoré určuje presné časy kontaktu matky s dieťaťom. Toto rozhodnutie je podľa nej právoplatné a nemalo odloženú vykonateľnosť. Napriek tomu ho otec nerešpektuje a takýto kontakt sa podľa právničky od 30. septembra 2017 nerealizoval. "Matka bola viackrát žiadať o pomoc na úrade práce pri realizácii kontaktu s maloletou, táto jej však do dnešného dňa nebola poskytnutá," tvrdí Ježová. Ekvádorský parlament minulý týždeň (16.5.) schválil rezolúciu, ktorou vysiela na Slovensko ministerku spravodlivosti, ministerku zahraničných vecí a ombudsmanku s cieľom riešiť nevymožiteľnosť práva, a to na najvyššej diplomatickej úrovni. Rezolúcia sa týka údajného neoprávneného zadržiavania ekvádorského dievčaťa jeho slovenským otcom. Slovenské ministerstvo spravodlivosti uviedlo, že v rámci svojich kompetencií pripravené na súčinnosť s ekvádorskými orgánmi.


Maďari si pripomenuli potlačenie revolúcie z roku 1956

Budapešť 4. novembra (TASR) - Výročie potlačenia protikomunistickej revolúcie Maďarov v roku 1956 a vpádu sovietskych vojsk do Maďarska si pripomínali v sobotu po celej krajine Dňom národného smútku. V Budapešti na Kossuthovom námestí za účasti prezidenta Jánosa Ádera vztýčili štátnu vlajku, potom ju spustili na pol žrde, informovala agentúra MTI. Nad hlavné schodisko parlamentu vyvesili maďarskú a smútočnú čiernu vlajku. K stene Domu teroru občania kládli sviečky na pamiatku obetí revolúcie. Áder na budapeštianskom cintoríne Rákoskeresztúr položil veniec k hrobu popraveného Imreho Nagya - predsedu vlády revolúcie 1956. Celkovo popravili po revolúcii 224 osôb. Maďari si 23. októbra pripomenuli 61. výročie vypuknutia maďarskej revolúcie z roku 1956. Tú krvavo potlačila sovietska armáda, pričom zahynulo takmer 3000 ľudí, 12.000 ďalších utrpelo zranenia a približne 200.000 utieklo na Západ. Táto revolúcia bola jedným z najradikálnejších protikomunistických vystúpení v strednej a východnej Európe. Po ňom nasledovalo obdobie teroru a represií, ktorých vrcholom bola 16. júna 1958 poprava premiéra Imreho Nagya.


Toto je osem žien, ktoré nám svojimi vynálezmi zmenili život

Stierače na auto, umývačku riadu alebo aj ponorkový ďalekohľad – to všetko vymysleli ženy.

V minulosti to ženské pohlavie nemalo na poli objavov a vynálezov ľahké. Nielenže proces vynaliezania často stál na pokusoch, omyloch a chybách, no dámy čelili aj skepticizmu voči svojim schopnostiam a napokon aj výsledným produktom. Našťastie však existujú stovky z nich, ktoré dokázali, že nedôverčivosť nebola oprávnená a aj čas overil účinnosť a užitočnosť ich objavov. Tu je iba malý zlomok z nich. Jej vynález sa spája s bálom, na ktorý išla v roku 1910 ako 19-ročná. Ako bolo zvykom, pod krásne šaty si ženy obliekali nepohodlné a stiesňujúce korzety, Mary sa však tejto konvencii vzoprela. Ešte pred bálom požiadala svoju slúžku, aby jej priniesla plátenné vreckovky, ružovú stužku, ihlu, niť a pár špendlíkov. Netrvalo dlho a prvá jednoduchá verzia podprsenky bola na svete. Patent na svoj vynález, ktorý zjednodušil život miliónom žien, dostala v roku 1914, jeho popularita však celosvetovo vzrástla až po prvej svetovej vojne. Hoci prvé pokusy o uľahčenie umývania riadu majú na konte muži, prvú komerčne úspešnú a aj naozaj funkčnú automatickú umývačku riadu vynašla žena. Keď sa Josephine v roku 1870 s manželom presťahovala do panského sídla, často v ňom organizovali večierky, pri ktorých sa porozbíjalo množstvo pohárov či tanierov. To sa rozhodla zmeniť. Najprv teda zmerala všetok riad a následne vyrobila priehradky, do ktorých sa ukladal. Tie boli umiestnené v kolese v medenom kotli. Koleso roztáčal motor a zospodu kotla striekala na riad horúca mydlová voda. Patent získala v roku 1886. Predchodcom podmorského teleskopu bol takzvaný batyskop. Jeho pokročilejšiu verziu však má na svedomí Sarah Mather, ktorú si dala patentovať v roku 1845. Tento ponorkový ďalekohľad, alebo teda teleskop, umožnil plavidlám skúmať hĺbky oceánu a takisto vidieť trup a iné časti tela ponorky. Podstatnou súčasťou totiž bola lampa, ktorá v hĺbkach osvetľovala všetko vôkol. O ďalších vynálezoch Sarah nanešťastie žiadne zmienky nie sú, vie sa však, že svoj teleskop rokmi ešte vylepšovala. Vo svojich 23 rokoch získala titul z odboru chémia a jej následný deväťročný výskum priniesol ovocie. Teda minimálne v podobe objavu, z ktorého sa mal pôvodne vykľuť ľahký materiál na výrobu pneumatík. Namiesto toho vytvorila látku kevlar, za čo bola viackrát významne ocenená. V jeho ďalšom využití sa však neangažovala a aj práva na svoj patent neskôr predala svoje domovskej firme DuPont. Kevlar sa dnes využíva skutočne všestranne od tenisových rakiet, cez lode, neprestrielné vesty až po obrnené vozidlá. Drvivá väčšina malých detí ich pravidelne nosí a hoci dnes nejde o najekologickejší výrobok, mamičky si bez jednorazových plienok nevedia starostlivosť o svoje ratolesti už ani predstaviť. Marion mala zrejme objaviteľstvo v krvi, aj jej otec a strýko mali na konte niekoľko vynálezov. Ona však chcela uľahčiť život sebe a ženám okolo. Prvé pokusy robila doma z rôznych materiálov, jej nápad však odmietli všetky veľké firmy. Začala ich teda vyrábať sama a prvý kus šiel na trh v roku 1949. Predaj začal rýchlo stúpať aj vďaka tomu, že jej plienky deťom nespôsobovali vyrážku a neomínali ich na koži. A rodičia (spolu s deťmi) jej môžu ďakovať dodnes. Adu Lovelace môžeme pokojne zaradiť medzi jedny z mála známych matematičiek prvej polovice 19. storočia, a to najmä vďaka jej vizionárskemu mysleniu. K jej statusu prvej programátorky na svete prispelo priateľstvo s matematikom Charlesom Babbageom, ktorý sa považuje za otca počítačov. Ada prispela k tomu, aby jeho stroj dokázal spracovávať určité množstvo operácií a matematických problémov, predpovedala tiež jeho ďalšie možnosti a schopnosti, ktoré počítačom pripisujeme dnes. V súčasnosti sa jej poznámky považujú za historicky prvý opis počítača a softvéru. Ann Moore pracovala ako detská zdravotná sestra, preto o starostlivosti o ne vedela dosť. Keď sa jej narodila prvá dcéra, inšpirovala sa tým, čo videla počas návštevy Afriky v šesťdesiatych rokoch minulého storočia – matky tam používali dlhé šatky, do ktorých zabalili svoje dieťa a nosili ich priviazané na svojom chrbte. Ann sa však pôvodná metóda nosenia nezdala efektívna, keďže dieťa mohlo poľahky vykĺznuť. Vyvinula preto akýsi batôžkovitý postroj, v ktorom boli bábätká upevnené a uvoľnili ruky matkám, ktoré ich nosili na chrbte, ale neskôr aj v prednej časti trupu. Svoj produkt viackrát inovovala a obľúbený je dodnes. K nápadom so stieračmi ju priviedla tá najpragmatickejšia situácia. New York, zima roku 1902 a Mary sa počas mrazivého dňa viezla v električke, ktorej šofér musel nechať stiahnuté obe okenné tabule, aby vôbec videl na cestu. Najala si dizajnéra, ktorý navrhol a vytvoril prvé prevedenie jej nápadu – ručne ovládané zariadenie na zachovanie čistého predného skla. Patentovala si ho v roku 1903 a hoci už aj pred jej vynálezom boli isté pokusy, Maryine stierače boli prvé naozaj funkčné.


Taliansko plánuje predať štátny majetok, chce znížiť dlh

Dlh Talianska je druhý najväčší v eurozóne.

RÍM. Taliansko plánuje predať majetok v hodnote okolo 1,8 miliardy eur s cieľom znížiť vysoký verejný dlh. Uviedli to zdroje oboznámené s vládnym plánom, ktoré citovala agentúra Bloomberg. Podľa Bloombergu talianske ministerstvo financií momentálne pracuje na výbere nehnuteľností v majetku štátu, regiónov a samospráv, ktoré by bolo možné predať. Ide najmä o už nepoužívané kasárne, nemocnice alebo kancelárske budovy, uviedli zdroje. Dlh Talianska je druhý najväčší v eurozóne, hneď po Grécku. V novembri minulého roka dosiahol 2,35 bilióna eur, čo predstavuje 133 % hrubého domáceho produktu (HDP). Krajina navyše podľa posledných údajov štatistického úradu upadla do recesie, keď pokles ekonomiky oznámila dva kvartály po sebe. Štatistický úrad koncom januára v predbežnom odhade uviedol, že talianska ekonomika vo 4. kvartáli klesla medzištvrťročne o 0,2 %. V 3. štvrťroku zaznamenala pokles o 0,1 %. Talianska vláda pritom očakáva, že opatrenia zahrnuté v rozpočte na tento rok prispejú k oživeniu ekonomiky v 2. polroku tohto roka. Za celý rok 2019 pritom čaká rast o 1 %, s čím ale mnohí ekonómovia nepočítajú. Detaily plánu predaja štátneho majetku majú byť známe do niekoľkých mesiacov. S prvými predajmi sa počíta pred koncom roka. Tento rok chce vláda predať nehnuteľnosti za 950 miliónov eur a v každom z ďalších troch rokov za 150 miliónov eur. Toto však nie je prvý pokus talianskej vlády o získanie financií z predaja štátneho majetku. Podobné pokusy boli už za vlády Silvia Berlusconiho a aj vláda Mattea Renziho a Paola Gentiloniho sa usilovala časť nepoužívaných nehnuteľností predať. Mnohí analytici sa obávajú, že podobne to dopadne aj teraz. "Už v minulosti sa talianskym vládam podarilo predať len zlomok z plánovaného majetku určeného na trh," povedal Stefano Girola zo spoločnosti Alicanto Capital v Miláne. "Nemyslím si, že teraz to bude iné," dodal.


Chcel pomôcť zranenému hráčovi, dostal trest. Nechápem to, vraví Říha

Tréner Slovana Bratislava skočil na ľadovú plochu po tom, ako súper tvrdo fauloval Václava Nedorosta.

BRATISLAVA. Trénera hokejového Slovana Miloša Říhu prekvapil dodatočne priznaný trest do konca stredajšieho stretnutia proti Jekaterinburgu. Keďže ho vykázali zo striedačky už druhýkrát v sezóne, automaticky dostal aj jednozápasový dištanc a v piatok proti Barysu Astana mohol sledovať svojich zverencov len z tribúny. Říha v súboji s Jekaterinburgom vybehol po zákroku Golyševa na Václava Nedorosta na ľadovú plochu a snažil sa zistiť stav svojho zverenca i poskytnúť mu v prípade potreby pomoc. Následne sa vrátil na striedačku. Deň po stretnutí sa dozvedel o dodatočnom treste i dištanci. "Nechápem ho. Len som chcel pomôcť ťažko zranenému hráčovi. Vôbec som v tej chvíli nemyslel na pravidlá," povedal podľa sobotňajšieho vydania denníka Šport Miloš Říha. "Na ľade som predtým nikdy nebol, nemal som ani dôvod. Václavovi mohlo ísť o život. Po náraze zostal ležať bezvládne, tvár mu zaliala krv. V minulosti sa už párkrát stalo, že tréner zachránil hráčovi život poskytnutím umelého dýchania či vybratím zapadnutého jazyka. I preto ma trest zaskočil," dodal český tréner.


Rozlúčkový list francúzskeho básnika Baudelaira vydražili za 234-tisíc eur

List bol adresovaný milenke Jeanne Duvalovej.

PARÍŽ. List francúzskeho básnika z 19. storočia Charlesa Baudelaira, v ktorom oznamuje, že sa chce zabiť, vydražili za 234.000 eur. List, datovaný 30. júnom 1845, bol adresovaný jeho milenke Jeanne Duvalovej. Básnik, ktorý mal vtedy 24 rokov, sa v ten deň pokúsil o samovraždu, ale prežil. Podľa francúzskeho aukčného domu Osenat sa novým majiteľom Baudelairovho listu stal nemenovaný súkromný zberateľ, ktorý zaň zaplatil trojnásobok odhadovanej ceny, informoval v pondelok spravodajský portál stanice BBC. Baudelaire v liste oznamuje svojej milenke zámer vziať si život. "Keď budeš čítať tento list, budem už mŕtvy. Zbavujem sa života, pretože už nemôžem ďalej žiť, niesť bremeno zaspávania a prebúdzania sa," píše básnik. Baudelaire, ktorý po tom, ako prehýril svoje dedičstvo, zápasil s finančnými problémami. Pri pokuse o samovraždu sa bodol do hrude, neprivodil si však závažné zranenia. Žil ešte ďalších 22 rokov a napísal svoje ikonické dielo Kvety zla (Les Fleurs du mal). Baudelairovo dielo ovplyvnilo generácie francúzskych básnikov. Zomrel v roku 1867 na syfilis.


Najvyšší súd o šéfovi vydieračov znovu nerozhodol

Obžalovaný Miroslav Štvrtecký aj jeho obhajca sa z pojednávania ospravedlnili zo zdravotných dôvodov.

BRATISLAVA. Najvyšší súd SR v utorok opäť nerozhodol o treste pre šéfa vydieračskej skupiny zo Záhoria Miroslava Štvrteckého. Ako oznámil predseda senátu, obžalovaný sa z verejného zasadnutia ospravedlnil pre dlhodobé liečenie závažného zdravotného stavu, ktoré si podľa neho môže vyžiadať tri až šesť mesiacov. Predseda senátu zároveň uviedol, že túto skutočnosť si súd chcel overiť a Štvrteckého predviesť, policajti ho však nezastihli ani jednej z dvoch adries, na ktorých uviedol, že sa zdržiava. Pre práceneschopnosť sa ospravedlnil aj obhajca obžalovaného, podľa súdu však ospravedlnenie nebolo dostatočné, udelil mu teda poriadkovú pokutu päťsto eur. V prípade Štvrteckého v utorok išlo už o tretie naplánované verejné zasadnutie, predošlých dvoch sa nezúčastnil rovnako zo zdravotných dôvodov. Ostatným členom skupiny, ktorí podali odvolania proti verdiktu Špecializovaného trestného súdu zo septembra 2015, v rámci ktorého im v opakovanom konaní uložili tresty za zločinecké aktivity, odvolací súd tresty potvrdil začiatkom novembra. Šéf skupiny však na zasadnutí chýbal, súdu totiž oznámil, že je hospitalizovaný. Preto bol vyčlenený na samostatné konanie. To bolo pôvodne stanovené na december, pre opätovné ospravedlnenie obžalovaného zo zdravotných dôvodov ho však zrušili. Špecializovaný trestný súd v Pezinku uložil členom skupiny v septembri 2015 tresty v rozmedzí od štyroch do 21 rokov. Prípadom sa pritom zaoberal už po druhýkrát. Samotnému šéfovi vydieračskej skupiny Miroslavovi Štvrteckému v septembri minulého roku Špecializovaný trestný súd vymeral trest 21 rokov väzenia. Stalo sa to v rámci pojednávania o určení výšky trestu pre právoplatne odsúdených páchateľov. Trest 20 rokov dostal člen skupiny Patrik Šnajder, ten je však momentálne na úteku, je na neho vydaný európsky aj medzinárodný zatykač. Na osem rokov väzenia odsúdili ďalšieho kľúčového člena skupiny Petra Havlíčka. Podľa predsedu senátu v tomto prípade súd zohľadnil to, že sa k činom priznal, oľutoval ich a aktívne pomáhal v odhaľovaní trestnej činnosti. Zdeňek Uhlíř dostal sedem rokov, Jozef Fila a Jozef Helt po šesť rokov, Radim Chanečka päť rokov a deväť mesiacov, Martin Jamrich päť rokov a šesť mesiacov a Rastislav Zajc štyri roky. Miroslava Štvrteckého, ktorého vydieračská skupina pôsobila prevažne na Záhorí, Špecializovaný trestný súd pôvodne právoplatne odsúdil na 24 rokov väzenia. Trest mu vymerali v roku 2010 a vo februári 2011 ho potvrdil aj Najvyšší súd SR. Vo väzení už strávil deväť rokov. Tam aj požiadal o obnovu konania, čomu Špecializovaný trestný súd 15. júna 2015 vyhovel. Povolili mu však len konanie pre rozhodnutie o výške trestu, nie pre rozhodnutie o vine. Voči tomuto rozhodnutiu sa odvolal, a tak o obnove konania rozhodoval senát najvyššieho súdu. Aj ten nakoniec povolil obnovu konania, tiež však len pre rozhodnutie o výške trestu. Spis prípadu však Špecializovanému trestnému súdu doručili z najvyššieho súdu až po niekoľkých dňoch. Súd následne rozhodol o vzatí Štvrteckého do väzby, ale bolo to až osem dní po rozhodnutí o povolení obnovy konania, čo znamená, že bol prekročený zákonný limit na takéto rozhodnutie. Preto sa Štvrtecký proti rozhodnutiu o vzatí do väzby odvolal a najvyšší súd ho prepustil na slobodu. Rovnako sa tak stalo v prípade členov jeho skupiny. Špecializovaný trestný súd aj najvyšší súd po medializácii prípadu zverejnili vyhlásenia, v ktorých trvajú na tom, že v prípade nepochybili. Najvyšší súd mal v utorok rozhodovať aj o odvolaniach v prípade pokusu o falšovanie eurobankoviek. Na nepodmienečné tresty odňatia slobody vo výmere tridsať mesiacov a na vyhostenie z republiky v tomto prípade odsúdil senát Špecializovaného trestného súdu v Banskej Bystrici v septembri dvojicu talianskych občanov, 52-ročného Sergia G. a 69-ročného Salvatora G. Zasadnutie však z procesných dôvodov zrušili ešte v predstihu.


Americkí vojaci by mali byť v Estónsku natrvalo, vyhlásil senátor McCain

Ostrý kritik ruskej zahraničnej politiky, senátor John McCain, je na turné po Pobaltí.

TALINN. Americký senátor John McCain prisľúbil, že Spojené štáty prispejú k bezpečnosti troch pobaltských susedov Ruska. Vyhlásil to v období, keď vyhlásenia novozvoleného amerického prezidenta Donalda Trumpa vyvolávajú obavy, že Spojené štáty už nebudú naplno pomáhať pri obrane spojencov v rámci NATO. Dodal, že Washington by mal zvážiť trvalé umiestnenie vojakov aspoň v Estónsku. McCain ako predseda senátneho výboru pre ozbrojené sily povedal, že hoci je Washington stále zástancom "ráznych" operácií NATO, dvojstranná americko-estónska vojenská spolupráca by sa mala zefektívniť tak, že sa štatút amerických vojakov povýši z rotácie, trvajúcej necelý rok, na trvalé pôsobenie. Senátor za americký štát Arizona, známy kritickosťou voči ruskému prezidentovi Vladimirovi Putinovi, začal v utorok turné po troch pobaltských členských štátoch NATO, spoločne s republikánskym kolegom Lindseyom Grahamom a demokratickou senátorkou Amy Klobucharovou. Po Estónsku, Lotyšsku a Litve odcestujú na návštevu Ukrajiny, Gruzínska a Čiernej Hory.


Ronaldo vyvrátil špekulácie o konci kariéry: Vek je iba číslo

TURÍN. Vek je len číslo. Toto okrídlené slovné spojenie má rád aj svetoznámy futbalista Cristiano Ronaldo. Tridsaťštyriročný kanonier Juventusu Turín aj portugalskej reprezentácie ubezpečuje svojich fanúšikov, že sa ešte nechystá do futbalového dôchodku. "Vek je iba číslo. Neznamená to, že ak máte 34, 35 alebo 36 rokov, ste už na konci kariéry. Svojimi výkonmi, ostrosťou v súbojoch aj uvažovaním o hre stále dokazujem, že sa cítim dobre a tiež zrelší. To potom urobí rozdiel," skonštatoval Cristiano Ronaldo pred utorkovým súbojom Ligy majstrov Juventus Turín - Lokomotiv Moskva. Ronaldo známy svojou tvrdou životosprávou a stopercentnou prípravou na zápasy sa nachádza v druhej sezóne svojho štvorročného kontraktu s talianskym multišampiónom Juventusom Turín. U svojich fanúšikov však vyvolal pochybnosti, keď sa nedávno v jednom z rozhovorov vyjadril, že si vie predstaviť seba šťastného aj mimo futbalu a ktovie, čo sa stane o rok či dva. Rodák z Funchalu na ostrove Madeira nedávno oslávil 700. gól v profikariére a tradične figuruje medzi nominovanými hráčmi na Zlatú loptu. Ide o prestížnu bilančnú anketu, ktorú organizuje francúzsky odborný časopis France Football a ktorú futbalista známy pod skratkou CR7 v minulosti už päťkrát vyhral. Podľa vlastných slov sa však aktuálne zaoberá viac myšlienkami na zisk tzv. treble s Juventusom Turín, čiže triumfom v talianskej najvyššej súťaži Serie A, pohárovej súťaži Coppa Italia ako aj prestížnej Lige majstrov. "Chceme zvíťaziť v Serie A, ale aj domácom pohári a tiež v Lige majstrov. Uvedomujeme si, že nič nedostaneme zadarmo a všetko sú to náročné méty. Myslím si však, že nič nie je nemožné. Naopak možné je všetko, ak človek chce a záleží mu na tom," myslí si Cristiano Ronaldo. Zároveň doplnil, že individuálne trofeje už pre neho neznamenajú toľko, ako tie tímové. "Najdôležitejší zo všetkého je tímový úspech. Ak dosiahnete úspech ako mužstvo, znamená to zároveň väčšiu šancu na individuálne ocenenia. Ale Zlatá lopta je momentálne pre mňa až na druhom mieste," odkázal Ronaldo svojim fanúšikom aj súperom. Majster Európy z roku 2016 a víťaz Ligy národov 2019 dodal, že okrem futbalu nachádza uspokojenie aj v rodinnom živote. "Šťastie nie je len streliť gól a vyhrať zápas. Je to aj prísť potom domov a vidieť svoje deti šťastné. A keď povedia ´gratulujeme oci k ďalšiemu gólu´, je to pre mňa ďalšia motivácia tvrdo trénovať, odohrať čo najlepšie zápasy a naďalej zabávať ľudí futbalom, ktorý je stále moja vášeň."


Trnava a Slavia Praha budú bojovať o česko-slovenský futbalový Superpohár

BRATISLAVA. Stretnutie o česko-slovenský futbalový Superpohár sa uskutoční v sobotu 6. júla v Dunajskej Strede. Proti sebe v ňom nastúpia víťazi pohárových súťaží v oboch krajinách - Slovensko bude zastupovať Spartak Trnava a Česko zase Slavia Praha. Ako informuje oficiálny web Slovenského futbalového zväzu (SFZ), na tejto možnosti sa zhodli prezidenti oboch národných federácií - šéf SFZ Ján Kováčik a jeho kolega z FAČR Martin Malík. "Som veľmi rád, že sa nám tento rok podarilo nájsť vhodný termín a tradícia česko-slovenského Superpohára bude pokračovať. Verím, že v Dunajskej Strede bude neopakovateľná atmosféra a fanúšikovia slovenského i českého futbalu budú mať skvelý zážitok,” povedal prezident SFZ Ján Kováčik. Zápasy o Česko-slovenský futbalový pohár sa v minulosti konali do roku 1993, keď pohárové súťaže prebiehali v spoločnej republike oddelene a v závere proti sebe nastúpili víťazi slovenskej a českej časti. Víťaz tohto duelu potom získal práve štartu v nadnárodnom Pohári víťazov pohárov. V roku 2015, teda po viac ako 20-ročnej odmlke, vznikla iniciatíva obnoviť tradíciu tohto duelu a v júni 2017 v Uherskom Hradišti proti sebe nastúpili ŠK Slovan Bratislava a FC Fastav Zlín. Po remíze 1:1 sa z triumfu tešil český zástupca, ktorý zvíťazil na pokutové kopy 6:5. V roku 2018 sa takýto zápas neuskutočnil.


Pri Saturne našli dvadsať dosiaľ neznámych mesiacov

BRATISLAVA. Jupiter doteraz držal rekord v počte mesiacov v Slnečnej sústave, má ich 79. Z prvého miesta ho zosadil Saturn, pri ktorom nedávno objavili dvadsať doteraz neznámych prirodzených družíc. Šiesta planéta v našej sústave má teraz 82 nám známych mesiacov. O objave informovalo v pondelok Centrum pre malé planétky Medzinárodnej astronomickej únie (MPC IAU). Každý z novoobjavených mesiacov Saturnu má priemer okolo piatich kilometrov. Sedemnásť z nich obieha planétu retrogádne, teda v smere opačnom, ako sa planéta točí okolo vlastnej osi. Najbližšie mesiace obehnú Saturn približne za rok, tým vzdialenejším to trvá aj tri roky. "Skúmanie týchto mesiacov nám môže odhaliť ich pôvod, ale získame tiež informácie o podmienkach v okolí Saturnu v čase ich vzniku," povedal v tlačovej správe vedeckého centra Carnegie hlavný objaviteľ Scott S. Sheppard. Sheppard minulý rok objavil aj dvanásť dovtedy neznámych mesiacov Jupitera. Okolo najväčších planét v Slnečnej sústave obiehajú tie najdrobnejšie mesiace. Astronómovia na ich nájdenie potrebujú najväčšie teleskopy na Zemi. Pri objave nových mesiacov Saturnu využili teleskop Subaru na Mauna Kea na Havaji.


Čistý deň stále nepozná verdikt o akreditácii, zatiaľ si ho neprevzal

Ak by zariadeniu odobrali akreditáciu, pre centrum by to podľa jeho šéfa "bola rýchla smrť".

BRATISLAVA. Resocializačné zariadenie Čistý deň v Galante stále nemá v rukách verdikt o akreditácii. Rozhodnutie ministerstva práce tak stále nepozná. Povedala to Diana Messingerová z advokátskej kancelárie Gereg & Messingerová, ktorá Čistý deň zastupuje. Nechce komentovať neoficiálne správy, ktoré informujú, že resocializačné centrum by nemalo prísť o akreditáciu. Prvostupňové rozhodnutie rezortu prevezme v mene resocializačného zariadenia advokátska kancelária. Zatiaľ tak neurobila. Messingerová zatiaľ nemá informáciu o tom, že by rozhodnutie bolo na pošte. Advokátska kancelária ho plánuje prevziať v čase, keď bude na to zariadenie pripravené. Doručením rozhodnutia na poštu začne plynúť 18-dňová lehota na prevzatie. Rezort práce poslal rozhodnutie poštou vo štvrtok minulý týždeň (9. 2.). "Prevzatím rozhodnutia sa verdikt stáva vykonateľným a má neodkladný účinok. Je dobré, aby bolo centrum pred prevzatím pripravené na odobratie aj neodobratie akreditácie," povedala Messingerová. O výsledku chce Čistý deň informovať verejnosť. Buď tlačovou konferenciou, alebo tlačovou správou, povedal nedávno šéf resocializačného zariadenia Peter Tománek. Ak by zariadeniu odobrali akreditáciu, pre centrum by to podľa Tománka "bola rýchla smrť". Tománek by využil inštitút odvolania sa. Rezort práce tvrdí, že v prípade odobratia akreditácie vie deti okamžite presťahovať. Ministerstvo práce začalo správne konanie o zrušení akreditácie centru v polovici septembra minulého roka. Vziať akreditáciu Čistému dňu mu odporučila akreditačná komisia rezortu. Praktiky v resocializačnom centre dlhodobo kritizovala opozícia. Čistý deň podozrievala z údajného sexuálneho zneužívania svojich klientok. Poslanecký prieskum tiež podľa opozície ukázal, že v oblasti ochrany práv detí "tam dochádza k opakovanému zlyhaniu". Vedenie Čistého dňa obvinenia dlhodobo odmieta.


Manchester City rieši brankársky problém. Claudio Bravo si roztrhol achilovku

MANCHESTER. Čilský futbalový brankár Claudio Bravo si roztrhol achilovku na pondelkovom tréningu Manchestru City. Presný rozsah jeho zranenia určia až štvrtkové lekárske testy v Barcelone, ale je pravdepodobné, že anglickému šampiónovi bude chýbať dlhšie obdobie. "Bez ohľadu na to, čo sa stalo a ako zle to dnes vyzerá, život pokračuje ďalej a zajtra to bude určite lepšie," napísal na twitteri 35-ročný gólman, ktorý prišiel do Manchestru City z FC Barcelona na začiatku sezóny 2016/17. Skúsený Čiľan odchytal v drese City dovedna 44 duelov. Takmer polovicu však absolvoval v pohárových súťažiach. Obhajca anglického titulu má na brankárskom poste k dispozícii jednotku v podobe Brazílčana Edersona, no po zranení Brava mu bude kryť chrbát iba 20-ročný Daniel Grimshaw. Mladý Angličan nemá na konte ani jeden štart v seniorskej súťaži a Manchester už nemôže kúpiť nového gólmana, pretože prestupové obdobie v Premier League sa skončilo už 9. augusta. Do konca augusta však ešte pripadá do úvahy angažovanie nejakého gólmana formou hosťovania.


Šéf Uberu sa na čas stiahne z vedenia spoločnosti

Uber v poslednej dobe čelí sérii nepriaznivých udalostí.

SAN FRANCISCO. Generálny riaditeľ a spoluzakladateľ amerického prevádzkovateľa taxislužby Uber Travis Kalanick sa na bližšie neurčenú dobu stiahne z vedenia podniku. Kalanick o tom v utorok v písomnom vyjadrení informoval zamestnancov. Uber v poslednej dobe čelí sérii nepriaznivých udalostí, vrátane obvinenia zo sexuálneho obťažovania v podniku či videozáznamu Kalanickovej hádky s jedným z vodičov, ktorý sa sťažoval na pokles sadzieb. Spoločnosť v utorok zverejnila odporúčanie plynúce z interného vyšetrovania vedeného právnickou firmou bývalého amerického ministra spravodlivosti Erica Holdera. Odporúčanie pre zlepšenie podnikovej kultúry, ktoré správna rada už v nedeľu jednohlasne prijala, zahŕňa okrem iného obmedzenie Kalanickových rozsiahlych právomocí a posilnenie kontroly nad výdavkami, ľudskými zdrojmi a správaním manažérov. Kalanick v utorkovom vyhlásení uviedol, že potrebuje čas na trúchlenie nad svojou matkou, ktorá minulý mesiac zomrela pri nehode lode. Uviedol tiež, že je zodpovedný za súčasný stav podniku a že sa potrebuje stať lepším vedúcim pracovníkom. Kalanick neupresnil, ako dlho ostane mimo firmy. Podľa agentúry DPA sa v médiách skôr hovorilo o trojmesačnej dovolenke.


Pellegrini a šejk Spojených arabských emirátov podpísali memorandum o porozumení

Programy budú využívať vojaci pôsobiaci v Jemene.

BRATISLAVA. Predseda vlády SR Peter Pellegrini a podpredseda vlády a minister vnútra Spojených arabských emirátov šejk Saif Bin Zayed Al Nahyan podpísali v utorok v Bratislave memorandum o porozumení medzi vládou SR a vládou Spojených arabských emirátov o poskytovaní rehabilitačných programov a služieb pre príslušníkov ozbrojených síl zo Spojených arabských emirátov. Programy budú využívať vojaci pôsobiaci v Jemene, ktorí sú súčasťou protiteroristickej koalície pod vedením Saudskej Arábie. Agentúru SITA o tom informoval Tlačový a informačný odbor Úradu vlády SR.Predstavitelia Spojených arabských emirátov ocenili prístup slovenskej vlády participovať na regionálnej a medzinárodnej úrovni v boji proti globálnemu terorizmu. Návšteva šejka Saifa Bin Zayeda Al Nahyana na Slovensku má vytvoriť novú dynamiku vzťahov medzi oboma krajinami v oblasti zbrojárskeho a leteckého priemyslu, uvádza sa v tlačovej správe.Predseda vlády SR prijal podpredsedu vlády a ministra vnútra Spojených arabských emirátov na Úrade vlády v Bratislave. Na stretnutí sa zúčastnili aj ďalší predstavitelia vlády SR z ministerstva financií, ministerstva vnútra a ministerstva zahraničných vecí.


Lajčák: Vo vzťahoch s Tureckom je viac rovín, než tie, ktoré vníma Škripek

Minister reagoval na vyhlásenie europoslanca, ktorý je presvedčený, že Turecko nie je pripravené vstúpiť do Európskej únie.

BRATISLAVA. Vo vzťahoch s Tureckom je oveľa viac rovín, než len tie, ktoré vníma europoslanec Branislav Škripek. Vyjadril svoj názor minister zahraničných vecí Miroslav Lajčák (Smer) na Twitteri na margo vyhlásenia europoslanca Škripeka (OĽaNO), ktorý je presvedčený, že Turecko nie je pripravené vstúpiť do Európskej únie. "Rád mu pomôžem rozšíriť v tomto smere obzory," dodal Lajčák. Škripek síce považuje Turecko za strategického partnera pre politiku EÚ na Blízkom východe, ale nevidí v ňom ďalšieho člena európskeho spoločenstva. Zároveň kritizoval zahraničnú politiku Slovenska, ktorá otvorene podporuje Turecko. „Som znepokojený signálmi, ktoré vysiela naša vláda smerom k Turecku. Minister Lajčák opakovane podporuje vstup Turecka do EÚ. Vidíme, že režim prezidenta Erdogana prenasleduje vlastných občanov, ktorí sú jeho oponentmi. Takto spravovaná turecká krajina by preto nemala mať miesto v EÚ,” vyjadril sa po minulotýždňových rokovaniach v Štrasburgu na tému dodržiavania ľudských práv v Turecku s tým, že slovenská vláda by sa nemala prikláňať na stranu Turecka.


Čistý zisk firmy Novartis medziročne oslabil o 15 percent

Farmaceutická spoločnosť Novartis v prvom kvartáli evidovala medziročný pokles zisku.

BAZILEJ. Švajčiarska farmaceutická spoločnosť Novartis v prvom kvartáli evidovala medziročný pokles čistého zisku o 15 percent. Firma naďalej čelí poklesu predaja svojho lieku na leukémiu spôsobenému príchodom generickej konkurencie, zároveň zastavila práce na lieku, ktorý mal slúžiť na liečbu zlyhania srdca. Firma v utorok informovala, že jej čistý zisk za január až marec klesol na 1,7 mld. USD z úrovne 2,01 mld. USD, na ktorej bol v rovnakom období minulého roka. Čisté tržby spoločnosti Novartis za január až marec sa znížili o jedno percento na úroveň 11,54 mld. USD. Generálny riaditeľ firmy Joseph Jimenez však uviedol, že štart Novartisu do roku 2017 bol slušný. Firma prognózuje, že jej tržby v tomto roku budú zhruba na rovnakej úrovni ako v roku 2016, ale jadrový zisk by mohol klesnúť o jedno až tri percentá.


USA zastavili import tovarov, na výrobu ktorých sa použila nútená práca

Rozhodnutie sa týka dovozu tovarov z Brazílie, Číny, Malajzie, Konga a  Zimbabwe.

WASHINGTON. Administratíva amerického prezidenta Donalda Trumpa oznámila, že zastavuje dovoz odevov, zlata, diamantov a ďalších tovarov, o ktorých sa predpokladá, že pri ich výrobe sa použila nútená práca vo firmách sídliacich v Brazílii, Číne a Malajzii a v niektorých zlatých baniach na východe Konga a v diamantových baniach v Zimbabwe. Brenda Smithová z americkej agentúry colnej kontroly a ochrany hraníc uviedla, že jej úrad vydal príkaz na okamžité zadržanie tovarov v amerických vstupných prístavoch na ďalšie prešetrovanie.Smithová konštatovala, že "jednou z ciest ako USA a Čína môžu vzájomne spolupracovať, je zaručenie, že sa nevyužíva nútená práca". Rozhodnutie americkej vlády prichádza za situácie, keď USA sú v rozsiahlom obchodnom spore s Čínou, ktorý viedol k uvaleniu nových ciel na tovary v hodnote stoviek miliárd dolárov.


Bývalý ruský špión v Británii je naďalej v kritickom stave, no stabilizovaný

Bývalého agenta Skripaľa a jeho dcéru Juliju našli v nedeľu v bezvedomí na lavičke pred nákupným centrom v Salisbury.

LONDÝN. Bývalý ruský špión Sergej Skripaľ a jeho dcéra Julija, ktorí boli v nedeľu v Británii otrávení nervovou látkou, sú v kritickom, ale stabilizovanom stave. Povedala to podľa agentúry AP vo štvrtok britská ministerka vnútra Amber Ruddová. Skripaľa (66) a jeho dcéru Juliju (33) našli v nedeľu v bezvedomí na lavičke pred nákupným centrom v anglickom meste Salisbury. Ruddová ďalej povedala, že policajt, ktorý k dvojici na lavičke pristúpil, je pri vedomí a rozpráva. Jeho stav je naďalej vážny, avšak stabilizovaný. Podľa ministerky je pravdepodobné, že bol vystavený rovnakej nervovej látke ako Skripaľ a jeho dcéra. Ministerka tento útok označila za "ohavný zločin", zároveň však upozornila, že je príliš skoro hovoriť o tom, kto ho spáchal. Ruddová ešte skôr vo štvrtok informovala, že vyšetrovanie útoku sa teraz sústredí na tri miesta - agentov dom, bar a reštauráciu. Ministerka odmietla povedať, či z útoku upodozrieva Rusko. Britský minister zahraničných vecí Boris Johnson už v utorok uviedol, že incident v Salisbury mu pripomína smrť niekdajšieho ruského agenta Alexandra Litvinenka. Ten zomrel v roku 2006 po vypití čaju kontaminovaného rádioaktívnym polóniom v luxusnom londýnskom hoteli. Johnson dodal, že v súčasnosti na nikoho neukazuje prstom, ale všetkým vládam sveta odkázal, že žiadny pokus o zabitie nevinného človeka na britskej pôde neostane nepotrestaný. Skripaľa v roku 2006 v Rusku odsúdili za špionáž pre Britániu a vymerali mu 13-ročné väzenie - v roku 2010 ho však v rámci americko-ruskej výmeny špiónov prepustili. Po svojom zatknutí v Moskve v decembri 2004 sa Skripaľ priznal, že ho v roku 1995 naverbovali britské špeciálne služby a že im poskytoval informácie o ruských agentoch v Európe, za čo dostal vyše 100-tisíc dolárov.


Žraloci alebo Tryskáči? Otestujte sa z muzikálov (kvíz)

West Side Story, Pomáda a Evita. Poznáte tieto predstavenia?

V muzikáloch môže účinkovať iba ten, kto vie dobre hrať, spievať aj tancovať. Potom má šancu získať prestížne divadelné ocenenia Tony. V New Yorku sa v nedeľu uskutoční ich 71. udeľovanie. Aké sú vaše vedomosti o slovenských a zahraničných muzikáloch?


Ústavnému súdu prišlo päť podnetov na prezidentské voľby

Súd sa zatiaľ sťažnosťami nemôže zaoberať, nemá dostatok sudcov.

KOŠICE. Päť podnetov týkajúcich sa volieb prezidenta Slovenskej republiky prišlo do dnešného dňa na Ústavný súd Slovenskej republiky (ÚS SR), informovala o tom dnes hovorkyňa Ústavného súdu Martina Ferencová.Prvý návrh bol ústavnému súdu doručený 25. marca. Navrhovateľ v ňom navrhuje vyhlásiť voľbu prezidenta za neplatnú a nariadiť opakovanie voľby prezidenta Slovenskej republiky. Prijatia rovnakého rozhodnutia sa navrhovateľ domáha aj návrhom doručeným ústavnému súdu 9. apríla. „Zastaviť a odložiť prezidentské voľby“ žiadal ďalší z navrhovateľov deň pred druhým kolom prezidentských volieb. Všetky tri návrhy boli elektronickým prideľovaním spisov pridelené virtuálnym sudcom a súd sa nimi nateraz nebude zaoberať.V ďalšom podaní navrhovateľka žiada o opakovanie prvého kola prezidentských volieb pre porušenie volebného moratória. Vec bola pridelená sudkyni Jane Laššákovej a odložili ju rovnako ako aj ďalší návrh vyhlásiť voľby za neplatné, ktorý bol pridelený sudkyni Jane Baricovej.„Vzhľadom na to, že ide o veci týkajúce sa ústavnosti a zákonnosti volieb prezidenta, chcem verejnosť uistiť, že sudcovia ústavného súdu sa nimi budú zaoberať bezodkladne a hneď, ako bude ústavný súd doplnený a plénum uznášaniaschopné, budú im venovať náležitú pozornosť a budú k nim pristupovať s odbornou starostlivosťou ako ku všetkým veciam,“ uviedla sudkyňa Jana Baricová, ktorá momentálne vykonáva úlohy predsedníčky Ústavného súdu.Od ukončenia III. funkčného obdobia deviatich z 13 sudcov rozhoduje ústavný sud len v jednom senáte, sudcami sú Jana Baricová, Mojmír Mamojka, Jana Laššáková a Miroslav Duriš. Na zasadanie pléna ústavného súdu je potrebných minimálne sedem sudcov.


Štvrť milióna ľudí žiada Turecko, aby prepustilo zatknutých novinárov

Turecké úrady po neúspešnom prevrate zastavili činnosť viac ako 105 organizáciám pôsobiacim v oblasti médií.

ANKARA. Viac ako 250-tisíc ľudí podpísalo na internete petíciu, ktorou žiadajú turecké vedenie, aby prepustilo okolo 120 novinárov uväznených po neúspešnom vojenskom prevrate z júla minulého roku. Ľudskoprávna organizácia Amnesty International (AI) v stredu uviedla, že petícia, ktorú podpísali novinári, karikaturisti či umelci, tiež Turecko vyzýva, aby skoncovalo s "bezohľadným" potláčaním slobody slova. Podrobnosti o zbere podpisov pod petíciu boli zverejnené pri príležitosti stredajšieho Dňa slobody tlače. Od neúspešného pokusu o vojenský prevrat, ku ktorému v Turecko došlo vlani 15. júla, boli zadržané desiatky novinárov. Stalo sa tak na základe podozrenia z ich napojenia na kurdských povstalcov alebo na exilového duchovného Fethullaha Gülena. Ten je podľa tureckej vlády zodpovedný za vlaňajší pokus o prevrat i za snahy zosadiť turckú vládu. Gülen tieto obvinenia odmieta. Od zmareného prevratu bolo zo štátnej správy, ale aj zo súkromného sektora v Turecku prepustených viac ako 100-tisíc ľudí. Zatknutých ich bolo vyše 47-tisíc osôb. Okrem toho turecké úrady zastavili činnosť viac ako 105 organizáciám pôsobiacim v oblasti médií. Generálny tajomník AI, Salil Shetty, v stredu Turecko vyzval "na okamžité a bezpodmienečné prepustenie všetkých novinárov zadržiavaných len pre to, že vykonávali svoju prácu".


Bakoš strelil víťazný gól, Jekaterinburg doma nestačil na Kazaň

Pozrite si výsledky piatkových zápasov KHL.

MOSKVA. Slovenský hokejový útočník Martin Bakoš strelil víťazný gól svojho tímu HK Soči pri triumfe 3:2 po predĺžení v zápase na ľade Dinama Moskva v piatkovom zápase Kontinentálnej hokejovej ligy. Rodák zo Spišskej Novej Vsi rozhodol v 62. min. Soči sa drží v Západnej konferencii tesne nad hranicou postupu do play-off, je ôsme. V súboji dvoch už istých účastníkov play off KHL zvíťazili hokejisti Kazane na ľade lídra Východnej konferencie Avtomobilistu Jekaterinburg 3:0. Avtomobilist Jekaterinburg - Ak Bars Kazaň 0:3 (0:1, 0:2, 0:0) Góly: 13. Liamkin, 37. Sekáč, 40. Tkačiov Lokomotiv Jaroslavľ - Viťaz Podoľsk 4:3 (0:0, 3:2, 1:1) Góly: 26. Loktionov, 27. Kartajev, 35. Osipov, 48. Kontiola - 39. a 53. Černov, 27. Řepík CSKA Moskva - HC Slovan Bratislava 4:1 (1:0, 3:0, 0:1) Góly: 16. Okulov, 31. Vey, 33. Mamin, 36. Okulov - 55. Grman (Buc) Dinamo Moskva - HK Soči 2:3 po predĺžení (0:1, 2:0, 0:1 - 0:1) Góly: 26. Mozer, 37. Koivistö - 8. Kaletnik, 58. Bočarov, 62. BAKOŠ SKA Petrohrad - Jokerit Helsinki 5:2 (2:1, 0:0, 3:1) Góly: 9. a 49. Jakupov, 9. Karpov, 45. Gusev, 55. Hersley - 17. Jensen Aabo, 59. Moses Dinamo Riga - Dinamo Minsk 3:1 (1:0, 1:1, 1:0) Góly: 11. Meija, 24. Batna, 48. Džerinš - 27. Jevenko


Trump: Nemecko dlhuje Severoatlantickej aliancii a USA veľa peňazí

Po stretnutí s Merkelovou vyhlásil, že spojenci v NATO si musia plniť dohodnuté finančné záväzky.

WASHINGTON. Berlín dlhuje "obrovskú sumu peňazí" Severoatlantickej aliancii a tiež Spojeným štátom. Napísal to dnes na sociálnej sieti Twitter americký prezident Donald Trump.Dvoma novými príspevkami na Twitteri Trump reagoval na svoje piatkové stretnutie s nemeckou kancelárkou Angelou Merkelovou. "Napriek tomu, čo ste počuli z FALOŠNÝCH SPRÁV, som mal SKVELÉ stretnutie s nemeckou kancelárkou Angelou Merkelovou. Jednako, Nemecko dlhuje...", napísal Trump v prvom príspevku. "...obrovskú sumu peňazí NATO a Spojeným štátom, ktorým musí zaplatiť viac za silnú a veľmi drahú obranu, ktorú poskytujú Nemecku!" dodal v ďalšom príspevku. Trump ešte v piatok po stretnutí s Merkelovou na spoločnej tlačovej konferencii vyhlásil, že spojenci v NATO si musia plniť dohodnuté finančné záväzky. Dodal vtedy, že mnohé členské krajiny podľa neho "dlhujú (aliancii) veľké sumy peňazí", čo je voči USA "veľmi nespravodlivé".Merkelovej sa však americký prezident na zmienenej konferencii zároveň poďakoval za to, že sa Nemecko zaviazalo zvýšiť svoje príspevky vynakladané na obranu v rámci NATO až na 2 percentá HDP.


Našli telá nezvestných námorníkov po zrážke torpédoborca a tankera

Potápači prehľadávali zatopené časti poškodenej lode.

SINGAPUR. Potápači už našli telá všetkých desiatich námorníkov, ktorí boli nezvestní po minulotýždňovej kolízii amerického torpédoborca USS John S. McCain s ropným tankerom. V pondelok o tom informovalo americké námorníctvo. Obete vo veku 20 až 39 rokov pochádzali z ôsmich amerických štátov. Potápači prehľadávali zatopené časti poškodenej lode v singapurskom prístave, kde od nehody kotví. Príčinu nehody vyšetrujú. Námorníctvo po incidente odvolalo veliteľa siedmej flotily, ktorá má námornú základňu v japonskej Jokosuke, viceadmirála Josepha Aucoina. Zrážka torpédoborca a tankeru bola totiž už štvrtou podobnou nehodou v tejto flotile počas roka a druhou za posledné dva mesiace. Zároveň tiež prerušili činnosť na celom svete a rozhodli, že problematickú tichooceánsku flotilu čaká kontrola všetkých plavidiel, ich navigácie, mechanických systémov, schopností personálu na mostíku a tiež tréningového procesu.


V Číne mizol toaletný papier, turisti ho dostanú na prídel

Ľudia si na toaletách odmotávali veľké množstvo papiera a niektorí si ho odnášali preč.

PEKING. Na verejných záchodoch v parku, ktorý obklopuje známy Nebeský chrám v čínskej metropole Pekingu, boli inštalované dávkovače na toaletný papier s rozpoznávaním podoby tváre. Správa parku tým chce zabrániť tomu, aby návštevníci papierom plytvali, napísal spravodajský server BBC News. Automat na toaletný papier na záchodoch v parku najskôr naskenuje tvár návštevníka a následne vydáva 60 až 70-centimetrový útržok papiera. Správa parku umiestnila počas skúšobného obdobia na toaletách šesť takýchto automatov. S obsluhou prístroja sú návštevníkom pripravení poradiť zamestnanci. Dávkovače na toaletný papier sú inštalované v priemernej výške mužov a žien a nevydajú papier rovnakej osobe počas deviatich minút. Mnoho ľudí si podľa správy parku na toaletách odmotávalo obrovské množstvo toaletného papiera a niektorí si ho odnášali so sebou v taškách. Problémy s plytvaním toaletného papiera sú vraj v parku od roku 2007. Od tohto roku je toaletný papier na záchodoch k dispozícii zadarmo. Plagáty ani hlásenia, ktoré mali návštevníkov odradiť od plytvania, neuspeli. Správa parku uviedla, že podľa prvých zistení inštalácia nových prístrojov na záchodoch pomohla. Denná spotreba toaletného papiera sa vraj znížila o 20 percent. Nové opatrenie má však aj svoje záporné stránky. Vzhľadom na to, že naskenovanie tváre návštevníka trvá od desať do tridsať sekúnd, tvoria sa pred toaletami dlhé rady. Denník Beijing News tiež napísal, že počas víkendu sa hneď dva prístroje pokazili.


Tekuté kryštály prinesú trojnásobne lepšie rozlíšenie displejov

Rozlúčime sa s mozaikou základných farieb, vedci ju chcú nahradiť rýchlymi zábleskami farieb.

SAN FRANCISCO, BRATISLAVA. Vedci chystajú pre komerčné nasadenie technológiu, ktorá môže strojnásobiť rozlíšenie displejov. Ak pri Retine od firmy Apple počítame s 500 zobrazovacími bodmi na palec, vďaka novému tekutému kryštálu by ich mohlo byť čoskoro až 1500. To je dobrou správou nielen pre výrobcov mobilov a tabletov, ale aj pre tých čo chystajú modernejšie headsety pri virtuálnu realitu. Práve tam je potrebné pre realistický obraz vtesnať čo najviac obrazových dát na najmenšiu plochu. Displej je pri sledovaní od oka vzdialený iba niekoľko centimetrov. Akademici z floridskej univerzity hovoria o vylepšenom tekutom kryštále, ktorý možno elektrickým poľom v porovnaní so súčasným ovládať až s 10-násobne vyššou rýchlosťou. Vďaka tomu bude možné vytvárať obraz odlišným spôsobom ako v súčasnosti. Dnes sa pozeráme na farebnú mozaiku, ktorá pozostáva z drobných bodov červenej, zelenej a modrej farby. Na malej ploche tvoria tesné skupiny, pri ktorých sa svetlo mieša dohromady. Kým podsvietenie je biele, svetlo tlmené tekutým kryštálom prechádza cez farebné filtre. Každý zobrazovací bod tak v matrici zaberá tri samostatné miesta. Rýchlejším ovládaním tekutého kryštálu chcú podľa tlačovej správy Optical Society of America konštruktéri dosiahnuť, aby každý z bodov fungoval plnohodnotne. Zmenou farby podsvietenie v rýchlom slede za sebou zobrazí červenú, zelenú a modrú zložku svetla. Každý drobný bod tak vytvorí obraz v plnej farbe, ktorá zo sekvencie vznikne. Prednosťou je i lepšia energetika - svetlo sa nestráca vo farebných filtroch bez úžitku. Dosiaľ pri každom drobnom bode dve tretiny svetla zostali pri plnom jase bez úžitku. Hoci takéto rýchle preblikávanie znie až príliš odvážne, pravdou je že rovnaký princíp sa používa pri niektorých druhoch projektorov. Tie v rýchlom slede za sebou zobrazujú obraz v jednotlivých základných farbách, pričom zotrvačnosť oka a špecifické fungovanie mozgu zaistia, že človek vníma ucelený, plynulý obraz. Samsung svoje prvé nesmelé pokusy ukázal už v roku 2008, dnes sú však akademici presvedčení o tom, že sa im podarilo priblížiť technológiu do podoby, ktorá má blízko vstupu do výroby. Ak sa novinka presadí, nie je vylúčené že pre dokonalejšie farby sa v budúcnosti bude môcť obraz displejov tvoriť z viacerých základných farieb.


Protivládne demonštrácie vo Venezuele si vyžiadali 24 obetí

CARACAS. Masové demonštrácie proti vláde venezuelského prezidenta Nicolása Madura si vyžiadali ďalšie dve obete, informovalo v pondelok večer miestne ministerstvo vnútra. Celkovo tak počas takmer mesiac trvajúcich protestov zahynulo 24 ľudí. Strelnému poraneniu krku podľahol v meste Mérida v severozápadnej Venezuele predstaviteľ tohto mesta. Šesť ďalších osôb utrpelo ťažké zranenia. V susednom meste Barinas zastrelili 54-ročného demonštranta. Od začiatku apríla tak vo Venezuele zahynulo spolu 24 ľudí, pričom 12 prišlo o život priamo na demonštráciách a ďalších 12 zomrelo pri rabovaní alebo iných násilnostiach, ktoré protesty sprevádzajú, dodala agentúra DPA. Dôvodom protestov je rozhodnutie najvyššieho súdu o obmedzení právomocí opozíciou ovládaného parlamentu. Medzi požiadavkami opozičných predákov figuruje aj vypísanie predčasných volieb. Prezident Maduro v nedeľu vyhlásil, že opozícii neustúpi. Vyzval ju, aby sa vrátila k rokovaniam, ktoré prerušila vlani v decembri. Venezuela prechádza vážnou politickou a hospodárskou krízou. Maduro obviňuje oponentov zo spolčenia so zahraničím proti jeho socialistickej vláde. Opozícia, naopak, kritizuje autoritársky štýl jeho vládnutia. Vzhľadom na nízke ceny ropy a dlhoročné zlé hospodárenie chýbajú vo Venezuele - krajine s najvyššou infláciou na svete - devízy na dovoz potravín, liekov a iných každodenných potrieb.


PÍŠE VALDIS DOMBROVSKISNa tému klímy počúvame a reagujeme

EÚ bojuje proti zmenám prostredníctvom udržateľného financovania.

Autor je podpredsedom Európskej komisie Tento rok sa milióny mladých ľudí na celom svete pripojili k medzinárodnému hnutiu boja proti klimatickým zmenám. Požadovali skutky namiesto prázdnych rečí a demonštrovali s cieľom dosiahnuť záchranu našej planéty skôr, než bude neskoro. Zmena klímy bola tiež kľúčovou témou tohtoročných volieb do Európskeho parlamentu. Mladšia generácia správne poukazuje na to, že nenapredujeme tak, ako by sme mali, hoci Európska únia je pevne odhodlaná dosiahnuť svoje ciele v oblasti klímy. Urobili sme o krok viac. Európska komisia nedávno navrhla, aby sa do roku 2050 prešlo na klimaticky neutrálne hospodárstvo, pričom Európa by bola prvým veľkým svetovým hospodárstvom, ktoré tak učiní. Ľahko sa to povie, ale nikto by nemal podceňovať dôsledky a rozsah takejto transformácie. Vyžaduje si to rozsiahlu reštrukturalizáciu a priemyselné zmeny vo všetkých krajinách EÚ, ich spoločnostiach a hospodárstvach. Tieto zmeny nie je možné zrealizovať zo dňa na deň a nebudú lacné. Znižovanie emisií si bude vyžadovať rozsiahle investície vo všetkých sektoroch. Mali by sme podporovať rozvoj technológií s nízkymi a nulovými emisiami CO2, ako sú napríklad elektromobilita, solárna a veterná energia. Ako zabezpečiť, aby sporiaci účet vašich detí fungoval pre dobro našej planéty? Ďalším príkladom je zvyšovanie energetickej efektívnosti v oblasti bývania. Budovy sú najväčším spotrebiteľom energie v EÚ, ale približne 35 percent z nich má viac ako päťdesiat rokov a takmer 75 percent budov je energeticky nehospodárnych. Nie je to však len problém bývania. Priemysel EÚ už teraz musí plniť záväzné environmentálne ciele, ako sú emisné limity pre vozidlá, podiel obnoviteľných zdrojov energie a energetická efektívnosť. Inými slovami, potrebujeme významné investície. Ale na to, aby Európa dosiahla svoje ciele vyplývajúce z Parížskej dohody o zmene klímy a klimatickú neutralitu, bude treba urobiť ešte viac. Počas nasledujúcich desaťročí potrebujeme každoročne investovať dodatočne 175 až 290 miliárd eur. Aby sme to pokryli, využijeme aspoň 25 percent výdavkov EÚ na podporu opatrení v oblasti klímy z ďalšieho sedemročného rozpočtu, ktorý sa začne čerpať v roku 2021. Ani to však nebude stačiť: musíme sa spoliehať na súkromný sektor, ktorý by pomohol prilákať kapitál na hospodárske činnosti zmierňujúce zmenu klímy vrátane cezhraničných ekologických investícií. V EÚ vítame banky, správcov aktív, inštitucionálnych investorov, korporácie a kapitálové trhy s cieľom podporiť a lepšie využívať udržateľné financie. Odráža to jasný dopyt verejnosti po investíciách šetrných k životnému prostrediu; pre mnohých ľudí je neprijateľné investovať do spoločností, ktoré znečisťujú životné prostredie alebo neposkytujú svojim pracovníkom spravodlivú mzdu. Ale ako zabezpečiť, aby sporiaci účet vašich detí fungoval pre dobro našej planéty? V prvom rade si musíme správne definovať, čo znamená „ekologický“. Vytvorením celoeurópskeho „jazyka“ pre udržateľné financie budú môcť spotrebitelia a investori ľahšie identifikovať činnosti, ktoré sú udržateľné z hľadiska životného prostredia. EÚ nedávno schválila dva zákony, ktoré by mali motivovať ľudí, aby investovali do ekologických finančných produktov. Vďaka prísnejším pravidlám zverejňovania faktorov udržateľnosti konečným investorom sa ľudia budú môcť pri investovaní do finančného produktu ľahšie informovane rozhodnúť. Dve nové kategórie referenčných hodnôt EÚ pre oblasť klímy – dobrovoľné označenia – poskytnú viac informácií o uhlíkovej stope investičného portfólia: jedna je určená pre klimatické zmeny a ďalšia umožní budovanie portfólia v súlade s teplotnými cieľmi Parížskej dohody. Naša stratégia udržateľného financovania zahŕňa vytvorenie normy EÚ pre zelené dlhopisy, zvýšenie transparentnosti pre spoločnosti týkajúcej sa podávania správ o záležitostiach súvisiacich s klímou a rozšírenie používania environmentálnej značky EÚ na finančné produkty. Musíme postupovať rýchlo. Ako uviedla aktivistka v oblasti boja proti klimatickým zmenám Greta Thunbergová: „Jednoducho nemáme dostatok času čakať.“


Merkelová: Stále je čas na nájdenie riešenia ohľadne brexitu

Merkelová priznala, že otázka tzv. írskej poistky je veľmi špecifickým problémom.

TOKIO. Nemecká kancelárka Angela Merkelová vyjadrila v utorok presvedčenie, že ešte stále je čas na dohodu ohľadne odchodu Británie z Európskej únie. Informovala o tom agentúra Reuters. Britskí poslanci v januári odmietli dohodu o brexite, ktorú s EÚ vyrokovala premiérka Theresa Mayová. Ani necelé dva mesiace pred termínom brexitu, ktorým je 29. marec, pritom nie je jasné, za akých podmienok sa tento proces uskutoční. Hrozí preto neriadený odchod Spojeného kráľovstva z EÚ bez dohody. "Z politického hľadiska je ešte stále čas. A mali by ho využiť všetky strany," povedala Merkelová v súvislosti s brexitom na ekonomickej konferencii v japonskom Tokiu. Podľa nej je však v tejto fáze potrebné vedieť, ako presne si Británia predstavuje svoje budúce vzťahy s Európskou úniou. Súčasne však priznala, že času už veľa nezostáva a že neistota spojená s blížiacim sa brexitom zneisťuje podnikateľský sektor. Britská premiérka sa momentálne snaží presvedčiť EÚ, aby súhlasila s úpravami dohody o brexite, ktoré požadujú britskí poslanci, najmä čo sa týka spornej otázky budúceho režimu na hraniciach medzi Severným Írskom a Írskou republikou. Merkelová priznala, že otázka tzv. írskej poistky, ktorá má zabrániť obnoveniu tvrdej hranice na írskom ostrove, je veľmi špecifickým problémom, podľa nej však nie neriešiteľným. "Z ľudského hľadiska by malo byť možné nájsť riešenie tohto konkrétneho problému. Ale závisí to... od toho, akú vzájomnú obchodnú dohodu sa nám podarí vyrokovať," uviedla šéfka nemeckej vlády.


Lyon si poistil tretie miesto, Dijon vyhral a stále bojuje o udržanie sa

PARÍŽ. Futbalisti Olympique Lyon si vďaka domácej výhre nad Angers 3:2 v 33. kole najvyššej francúzskej futbalovej súťaže Ligue 1 poistili tretie miesto. V druhom piatkovom stretnutí Dijon zdolal Rennes a naďalej bojuje o udržanie sa medzi elitou. Góly: 20. Aguerd, 55. Jeannot, 83. Said - 52. Hunou, 61. Niang Góly: 14. Depay, 39. Terrier - 89. Tousart (vlastný)


Streepová versus Trump. Hollywood nebude mať rád nového prezidenta

Legendárna herečka kritizovala Trumpa. Už má od neho aj odpoveď.

LOS ANGELES. Ani nemusela spomenúť jeho meno, keď o ňom hovorila. Všetci vedeli, že Meryl Streep svoj prejav nespokojnosti smerovala Donaldovi Trumpovi. Hovorila o ňom počas odovzdávania Zlatých glóbusov, keď si preberala Cecil B. DeMille Award za celoživotný prínos kinematografii – a bol to jeden z najsilnejších momentov večera. Šesťdesiatsedemročná herečka vo svojej reči na úvod poďakovala novinárom, ktorí sa jej cenu rozhodli udeliť. Vymenovala mnoho svojich kolegov, ktorí do Hollywoodu prišli z rôznych končín sveta. Narodili sa v Taliansku, Izraeli či Etiópii. Oslavu ich rôznorodosti prepojila s kritikou ľudí na vysokých postoch najmä v politike, ktorí rozsievajú v spoločnosti nenávisť a strach. „Nenávisť plodí nenávisť. Keď dovolíme ľuďom, ktorí zastávajú vážené verejné funkcie, aby urážali, nadávali na iných, vzbudzovali zlobu, vyrábali nepriateľov, nečudujme sa, že ich bude nasledovať stádo ešte horších. zrazu sa nenávisť stane vecou, ktorú môžu verejne vysloviť a šíriť," povedala. Okrem Streepovej Trumpa kritizovali viacerí, napríklad aj britský herec Hugh Laurie. Reakcia Donalda Trumpa bola takmer okamžitá. Budúci prezident Spojených štátov síce samotnú reč nepočul, ale Meryl Streepovú hneď označil za fanúšičku Hillary. V rozhovore pre New York Times povedal, že ho kritika na jeho osobu od „liberálnych filmárov“ vôbec neprekvapuje. Trump využil rozhovor aj ako príležitosť hovoriť o svojej prezidentskej inaugurácii. Miliardár má totiž vážny problém. Zatiaľ (takmer) každý uvedomelý umelec účasť svojím vystúpením na tejto ceremónii odmietol. Trump však tuto prekážku nevidí ako zásadný problém. Tvrdí, že washingtonské obchody so šatami sú už úplne vypredané. Vraj bude veľmi ťažké si nájsť vhodný odev na túto ceremóniu. Inaugurácia Donalda Trumpa ako 45. prezidenta Spojených štátov amerických bude vo Washingtone 20. januára 2017.


Pellegrini chce počuť od štátnych orgánov ako konali pri farmároch

Premiér chce počuť vysvetlenia v prípadoch agrodotácií a kradnutia pôdy a úrody malým farmárom.

BRATISLAVA. Premiér Peter Pellegrini (Smer-SD) chce počuť od predstaviteľov polície, prokuratúry a súdov, ako konali v prípadoch agrodotácií a kradnutia pôdy a úrody malým farmárom. Generálny prokurátor Jaromír Čižnár v súvislosti s problémami farmárov vyhlásil, že štát zlyháva, malých poľnohospodárov nechráni, ale likviduje ich. "Vyjadrenia pána generálneho prokurátora presne nepoznám. Ale chcem sa spýtať aj predstaviteľov polície, ako konali. Koľkokrát polícia vykonala svoje úkony a nakoniec boli veci zastavené na prokuratúre a naopak, kedy prokuratúra skonštatovala zlyhanie policajných orgánov," povedal predseda vlády, ktorý sa zastal ministerky pôdohospodárstva Gabriely Matečnej (nom. SNS). "Ak dochádza k fyzickým útokom na poli alebo k zobratiu úrody, ktorú zasial, s tým ministerstvo pôdohospodárstva veľmi nemá nič, skôr polícia a prokuratúra," uviedol Pellegrini, ktorý chce počuť aj vyjadrenie šéfa polície a predstaviteľov súdov. Hovoriť mieni aj s ministerkou Matečnou. Záver si nateraz nerobí. V súvislosti s Matečnou vyzdvihol jej kroky v otázke dvojakej kvality potravín či pri podpore projektov mladých farmárov. "Z poľnohospodárstva sa stala téma a nie iba kauzami, ale aj pozitívnymi krokmi," uzavrel. Čižnár na tlačovej konferencii kritizoval ministerku pôdohospodárstva Gabrielu Matečnú (nom. SNS) aj Pôdohospodársku platobnú agentúru (PPA). Systém prideľovania agrodotácií je podľa neho nastavený zle, označil ho za "chorý". Malých farmárov sa generálny prokurátor zastal. Štát podľa neho v tejto veci "absolútne zlyháva", namiesto toho, aby malých farmárov chránil, likviduje ich. Generálny prokurátor prisľúbil na stretnutí farmárom vyšetrenie ich prípadov priamo na Generálnej prokuratúre. Z vyšetrovania by sa tak mali vylúčiť okresné aj krajské prokuratúry.